ועדת המשנה לנושא דו"ח מבקר המדינה על ההתנתקות, כנסת 17, פרוטוקול מספר 28, 2008-07-24 11:00

עמירה דותן: בוקר טוב, ברוכים הבאים.

עמירה דותן: אנחנו רוצים היום להמשיך את הדיונים על ישובי הקבע ואמר נכון דורון שיש הרבה על השולחן לכן נהיה ממוקדים וניתן לכל אחד מישובי הקבע עד 20 דקות כדי שנוכל באמת להספיק את כולם.

עמירה דותן: אברך את אבי הלר שהוא היום ממלא מקום והוא החליף את דודו במחוז דרום.

עמירה דותן: אלה נעליים גדולות להיכנס אליהם.

עמירה דותן: דודו הוא ממש איש אהוב עלינו אבל אני בטוחה שתעשה את זה בהצלחה רבה והמון המון בהצלחה.

עמירה דותן: אבי פרחן תמיד שהוא איתנו האורות ממוקדים לאבי פרחן.

עמירה דותן: אנחנו רוצים אבל לפני הכול להודיע שביום רביעי הבא, 30 ביולי בשעה 09:00 ישיבת הוועדה בחדר הזה המכובד במליאתה.

עמירה דותן: בבקשה זבולון.

זבולון אורלב: ביום רביעי בשעה 09:00 בבוקר תתקיים ישיבה.

זבולון אורלב: תקבלו הזמנות בדרך הרגילה והמקובלת ועל סדר היום זה הקמת ועדת חקירה ממלכתית בכל הקשור לטיפול במגורשי גוש קטיף.

זבולון אורלב: זה כבר מופיע בסדר היום הרשמי של הוועדה באינטרנט.

זבולון אורלב: מ-09:00 עד 11:00.

זבולון אורלב: יכול להיות שנגמור את זה תוך חצי שעה.

עמירה דותן: אני ברשותו של חברנו, בכל זאת לא הייתי מתחילה מנווה ים, אני רוצה להתחיל עם דברים שהדיון בהם התחיל כבר לפני כמה שבועות.

עמירה דותן: אני מקווה שנגמור אותם מהר.

זבולון אורלב: אבל אל תשימי את אבי פרחן אחרון.

עמירה דותן: לא, לא.

עמירה דותן: באמצע, כמו שוקולד.

עמירה דותן: כמו הממרח הטוב של השוקולד באמצע הלחמנייה.

עמירה דותן: ולכן אני חושבת שנתחיל עם מה שהיה כאן ב-17 ביוני, דיברנו על תלמי יפה ואז איתי אמר שניתן שבועיים זמן, תוך שבועיים הדברים צריכים להתארגן, והיו שני דברים, החסמים שדיברתם עליהם ובמקביל דברים מלשכת ראש הממשלה, אז אם אתה מוכן איתי לעדכן אותנו.

עמירה דותן: אולי הכל נגמר כבר.

איתי אהרונסון: אישור הסוכנות התקבל.

איתי אהרונסון: אפרת שטראוס, מנהלת מחוז ירושלים אמרה לי שהיא תבוא לדיון הזה והיא אמרה לי שהיא תבוא עם תשובה סופית האם הישוב תקין מקובל מבחינתם לכול דבר ועניין.

איתי אהרונסון: תיכף היא תבוא ואני מקווה לשמוע ממנה שמבחינתם הישוב הזה בסדר, אבל אני מאמין שגם אם יש איזה עיכוב קל זה לא עניין גדול.

איתי אהרונסון: עם הנושים אנחנו בקשר אינטנסיבי, לוחצים חזק מאוד בשביל לגמור את ההחלטה שנדרשת.

איתי אהרונסון: היתה שם סיטואציה עם בנק חקלאות.

איתי אהרונסון: אני לא אכנס לפרטים, זה יותר מדי מורכב.

איתי אהרונסון: מי שירצה לשמוע את זה בפירוט, הזמן יקר פה מדי בשביל להיכנס לפרטים האלה אבל הסיטואציה שם היתה שבנק חקלאות העמיד איזשהן דרישות שהן היו ממש מיותרות על דברים לחלוטין פרוצדוראלים, שום דבר מהותי.

איתי אהרונסון: ביקשנו מנושה אחר שיכנס לתמונה והוא לקח את זה על עצמו והוא מאמין שהוא יצליח להסדיר את הבעיה.

איתי אהרונסון: אז עוד לא הסתיים אבל הכיוון נראה חיובי.

איתי אהרונסון: אלה שתי הנקודות העיקריות.

איתי אהרונסון: הסוכנות, אני מקווה שאפרת באופן פורמלי זה בסדר האישור שהתקבל והחלטת המשקם אני מקווה שבימים הקרובים הניירות יהיו מוכנים וכל מה שנשאר לרוץ קדימה.

איתי אהרונסון: יהיה צורך לקבל את החלטת המשקם, יהיה צורך ללכת לראש הממשלה לעשות תיקון של ההסכם אבל זה כבר ביצוע, זה כבר לא הבעיות לשבת ולהסכים על הניסוחים.

עמירה דותן: מה שזכור לי וגם מה שהיה בתוך הפרוטוקול זה שהפנייה לראש הממשלה תיעשה במקביל לנושא.

איתי אהרונסון: הסיטואציה היא כזו.

איתי אהרונסון: אני רוצה לפנות לראש הממשלה במצב שבו אנחנו אומרים לו, כבוד ראש הממשלה הנה, זה המתווה שאנשים מבקשים, אנשים מבקשים עוד כסף.

איתי אהרונסון: הצמדה למדד.

עמירה דותן: אבל יש המון כספים שהולכים לדבר הזה.

איתי אהרונסון: הם ביקשו הצמדה למדד.

איתי אהרונסון: הסכום היה נומינלי.

איתי אהרונסון: אנחנו אמרנו שאנחנו מוכנים לבקש מראש הממשלה אישור להצמדה למדד.

איתי אהרונסון: וכמובן שצריך מראש הממשלה אישור להארכת תוקף ההסכם.

איתי אהרונסון: אבל הפנייה לראש הממשלה תהיה אחרי שגמרנו עם הבנקים ואנחנו יודעים בדיוק מה אנחנו מבקשים.

איתי אהרונסון: כל זמן שאנחנו לא יודעים בדיוק מה אנחנו מבקשים אז אי אפשר לעבוד במקביל.

עמירה דותן: אני רוצה ללחוץ לגבי לוח זמנים כי ראיתי שהשבועיים שאז חשבנו שזה הרבה זמן.

איתי אהרונסון: אני אמרתי שבשיתוף פעולה עם עורכי דין יעילים אני מאמין שאפשר יהיה להגיע לשבועיים.

איתי אהרונסון: לא לקחתי את זה על עצמי.

איתי אהרונסון: אמרתי שנדרשים פה שלושה צדדים.

איתי אהרונסון: היתה פה איזושהי חוסר יעילות, לא מצידנו, לא היה יום שלא דחפנו את הדבר הזה.

עמירה דותן: אבל גם אמרנו שהוועדה מוכנה.

איתי אהרונסון: יזומנו עורכי הדין הרלוונטיים מהצדדים שמולם העניין הזה צריך להתקדם.

איתי אהרונסון: אני מבין שהם לא זומנו.

איתי אהרונסון: עורכי הדין של בנק חקלאות שאיתו התעוררה איזו בעיה, נושים.

שושנה שץ: אני דיברתי גם עם שאול ראובני וגם עם מוקה והבנתי שהסוכנות אישרה וכל מה שנשאר זה עניין פרוצדוראלי שנוח מבנק חקלאות צריך לחתום.

שושנה שץ: ודיברתי עם מוקה.

שושנה שץ: מוקה אמר לי, תוך יומיים שלושה זה יוסדר.

איתי אהרונסון: למה את לא מדברת איתי?

שושנה שץ: כי מוקה טיפל בזה.

איתי אהרונסון: לא מוקה טיפל בזה.

איתי אהרונסון: עמית טיפל בזה.

עמית פורת: אני מטפל בזה כל יום.

עמירה דותן: עכשיו שעמית מטפל בזה תסגרו ביניכם את הדבר הזה.

עמירה דותן: אם אנחנו צריכים את מישהו לדחוף, לעזור, להרים טלפון, מה שצריך, אני אומרת את זה חזור ואמור כדי שבאמת תשתמשו בזה.

איתי אהרונסון: רצינו שהם יהיו פה.

איתי אהרונסון: זה היה עוזר לנו.

עמירה דותן: חבל שלא אמרתם.

איתי אהרונסון: אמרנו.

עמירה דותן: אמרתם לוועדה?

איתי אהרונסון: כן.

איתי אהרונסון: אתמול אחרי שהתברר לנו שהם לא הוזמנו אז שוחחנו עם אביה וביקשנו שהם יוזמנו.

עמירה דותן: אביה היא לא מנהלת הוועדה.

עמירה דותן: צריך לדבר עם הוועדה.

עמירה דותן: בכל מקרה אנחנו לרשותכם.

עמירה דותן: אז אם לא קשה לך אחר כך לדבר עם עמית.

עמירה דותן: היעילות של סל"ע בנושא הזה היא באמת מצוינת.

עמירה דותן: מי שצריך להניע יניעו אותו.

שושנה שץ: אני ניתקתי מגע עם מנהלת סל"ע כי אני יכולה לדפדף פה לאחור למרות שאיתי לא אוהב את הפרוטוקולים, אבל הסוגיה הזו במהלך השנה וחצי עלתה חמש, שש שנים.

עמירה דותן: תחמנו פה לוח זמנים.

שושנה שץ: וכל פעם תחמו לוח זמנים של שבועיים, שלושה.

שושנה שץ: בגלל זה אמרתי לך בפעם הקודמת שיש לי דז'ה וו מאוד חזק.

שושנה שץ: כי זו פעם שישית שאנחנו עוסקים באותה סוגיה ותוך שבוע, שבועיים הפרט הטכני נפתר.

שושנה שץ: מכיוון שעמית בפעם הראשונה מעורב בזה אז אני מוכנה.

איתי אהרונסון: הוא מעורב בזה המון זמן.

שושנה שץ: לא.

שושנה שץ: מבחינתי, כמי שיעבוד מולי אני אתן את הקרדיט.

עמירה דותן: שוש יחד עם זה צריך להגיד לנו כשזה לא עובד.

עמירה דותן: כשאנחנו אומרים שבועיים אנחנו מצפים שזה יתבצע.

שושנה שץ: אני מקבלת תשובה שתוך יומיים זה חתום.

עמירה דותן: פה יש פרוטוקול של ה-17 ביוני.

עמירה דותן: ואנחנו היום כבר ב-24 ליולי, זאת אומרת חודש.

עמירה דותן: כשאנחנו אומרים שבועיים וזה לא עובד נא להרים טלפון, להגיד זה תקוע, הסוכנות בסדר, השני לא בסדר.

עמירה דותן: אנחנו יודעים מה קורה.

שושנה שץ: אני רוצה עכשיו לחדד נקודה אחת.

שושנה שץ: זה החסם האחרון שיש לנו איתי?

איתי אהרונסון: ואז הולכים לראש הממשלה.

שושנה שץ: וזהו?

איתי אהרונסון: נגיע איתם להסכמה בשני מסלולים, אחד זה הוועדה המשקמת והשני זה ראש הממשלה.

שושנה שץ: ואחר כך טרקטורים, המועצה מקבלת את האור הירוק?

איתי אהרונסון: אחר כך מבחינתי יתקיימו התנאים, מיליון שקל אנחנו מעבירים לנושים, הנושים מסירים שעבודים, משרד השיכון יש לו אור ירוק מבחינתנו להתחיל לעבוד והכדור עובר למשרד השיכון.

שושנה שץ: מה שמעכב אותנו כרגע זה האור ירוק של המנהלת.

שושנה שץ: אם אתה תדבר עם מנכ"ל החק"ל יגיד לך אצלי הכול מוכן, אפשר לתת אור ירוק.

איתי אהרונסון: מבחינתנו כאשר נסיים את בנק החקלאות, החלטת משקמת, אישור ראש הממשלה, שכול זה דברים שבעיני הם טכניים.

איתי אהרונסון: אפשר היה לעשות את זה הרבה יותר מהר ואנחנו יכולים היינו לעשות את זה במהירות הרבה יותר גדולה.

איתי אהרונסון: זה ממש לא אצלנו.

עמירה דותן: שזה ראש ממשלה ראש ממשלה או רענן?

איתי אהרונסון: לא.

איתי אהרונסון: לא.

איתי אהרונסון: לא.

איתי אהרונסון: לא ממשלה.

איתי אהרונסון: לא חשוב.

איתי אהרונסון: מי שמכיר את הנפשות יודע.

עוזי שץ: שאלה אחת.

עוזי שץ: 28 לאוגוסט, בר מצווה של הבן שלי, כולם מוזמנים עוברים בשטח שלנו בתלמי יפה בדרך לבריכה.

עוזי שץ: יהיו טרקטורים כבר על השטח?

עוזי שץ: אני יכול להראות להם הנה הטרקטורים עובדים?

איתי אהרונסון: טרקטורים זה כבר מועצה.

שושנה שץ: המועצה מצפה לאור ירוק שלכם.

שושנה שץ: הם מחכים, אני שלשום ישבתי איתם.

איתי אהרונסון: אתה שואל אותי תוך כמה זמן אפשר לגמור עם בנק חקלאות, ההערכה שלי שזה במהלך שבוע הבא, עניין שיש ימים שנגיע להסכמות.

איתי אהרונסון: כאשר נגיע להסכמות הניירת גמורה.

איתי אהרונסון: הולכים לראש הממשלה.

איתי אהרונסון: כאישור ראש ממשלה, עוד פעם, שלא יצא מזה בפעם הבאה כאילו התחייבתי אבל אני אומר בהנחה שלוחות הזמנים מול הנושים יהיו כאלה שבמהלך שבוע הבא ייגמר סוף סוף ונגיע איתם להסכמה ובעיני זה דברים טכניים לחלוטין, אז ראש הממשלה יאשר, זה יצריך עוד כמה ימים נוספים, אז שבועיים זה סביר לקוות שזה יקרה.

איתי אהרונסון: אל תתפסו אותי כאילו התחייבתי לשבועיים.

איתי אהרונסון: זה ממש לא בידיים שלי.

שושנה שץ: אני רוצה להעלות עוד סוגיה אחת.

שושנה שץ: לפני תחילת התהליך לכל אורך הדרך אמרנו שאנחנו לא רוצים את כספי הפיצויים כיוון שאנחנו בהסכם העתקה ורק שיהיה לנו מגרש יעבירו לנו.

שושנה שץ: המנהלת יש לה את הכללים שלה וזה לגיטימי, ככה עובדת הבירוקרטיה, והיו באמצע כל מיני עורכי דין שעטו עליהם לפני ההתנתקות שחתמנו על יפויי כוח שדרשו מהמנהלת להעביר כספים כדי לסגור את הקופות שלהם.

שושנה שץ: העבירו לנו את הכספים.

שושנה שץ: כשנחתם ההסכם התבקשנו לשלם על המגרש.

שושנה שץ: מהרגע שההסכם נחתם מספר פעמים רצינו להעביר את הכסף של המגרש והתשובות שקיבלנו מהמנהלת היו, חכו, נגיד לכם מתי.

שושנה שץ: כשאמרו לנו מתי אמרו לנו כבר לא את המחיר שקיבלנו אלא מחיר עם הצמדה ושילמנו.

שושנה שץ: עכשיו בשבועיים האחרונים אני מקבלת דרישות על חובות של כל משפחה שזה נע בין 8000 שקל ל-14,000 שקל, היתה טעות בחשבות כי את הריבית לא הכניסו רק את ההצמדה.

שושנה שץ: יש לי פה מספר שלפני חצי שנה בערך כשהאריכו לנו את השכירות בעקבות החוק החדש, כשאחד הסעיפים פה מדבר על הקרקע והוא מדבר על זה שחשבות המנהלה אישרה כי המבקשים העבירו סך של 232, לא 225 כמו שקיבלנו, עם ההצמדה בגין הקרקע שהם צפויים לקבל במסגרת הסכם העתקה קהילתית ולא נותר להם חוב בגין הקרקע בחשבות המנהלה.

שושנה שץ: אז אני אומרת רבותיי, סליחה.

שושנה שץ: עכשיו אתם דורשים בין 8000 שקל ל-14,000 שקל לכל משפחה.

שושנה שץ: גם ככה אנחנו במצוקה ובמציאות שחצי מהאנשים שלי כיוון שהם זוגות צעירים יותר והם עובדי מדינה והמשכורות לא בשמיים, אני לא בטוחה שהם יצליחו לגמור עם הפיצויים שלהם את הבית.

שושנה שץ: לא כי הם אכלו את הכסף, כי הקבוצה שלי מספיק אחראית לשמור את הכסף בבנק ולהמשיך להתפרנס.

שושנה שץ: אף אחד לא עזב את מקום עבודתו.

שושנה שץ: אני רוצה שנגיע לאיזושהי החלטה או הסכמה או עזרה שלכם שדרישות מן הסוג הזה שכמובן מבחינה מוראלית זה מקומם, כל פעם אני צריכה להיות פסיכולוג כדי להרגיע את כולם, לא יחזרו כי זה פשוט מטמטם את האנשים.

שושנה שץ: זה פשוט כל פעם זה משגע את האנשים מחדש.

שושנה שץ: לא רק שכבר אין לך אמון במערכת עוד המערכת ברוב חוצפתה דורשת עוד ועוד.

איתי אהרונסון: ההסכם הזה לא שונה מהסכמי העתקה אחרים.

איתי אהרונסון: הכלל שאנחנו קבענו הוא כדלקמן: רכיב הקרקע בפיצוי לדמי קרקע 225 אלף שקלים עם ההצמדה.

איתי אהרונסון: סיפור הריבית.

איתי אהרונסון: האנשים משלמים עבור המגרש את אותו כסף שהם מקבלים ברמה העקרונית לפי החוק, אותם 225 אלף שקלים עם הצמדה למדד.

איתי אהרונסון: גם את הפיצויים הם מקבלים עם הצמדה למדד.

איתי אהרונסון: עכשיו את הסכום הזה הם נדרשים להחזיר במועד חתימת ההסכם.

איתי אהרונסון: חתמנו על הסכם, תפקידו אצלנו את הכסף בגין הקרקע.

איתי אהרונסון: היה ומאיזושהי סיבה עכבתם אתם בהפרת הסכם.

איתי אהרונסון: אבל גם אם לא נעשה לכם בעיות כתוצאה מזה שאתם בהפרת הסכם ברגע שאתם לא החזרתם לנו את זה עם חתימת ההסכם אלא התחלתם להחזיק את זה אצלכם, ואולי לעשות לזה תשואה כזו או אחרת, אז אתם תצטרכו לשלם על זה ריבית.

איתי אהרונסון: וריבית קבועה.

איתי אהרונסון: בהסכם היא לא ריבית רצחנית.

איתי אהרונסון: היא ריבית סבירה.

איתי אהרונסון: כל זה למה?

איתי אהרונסון: לא בגלל שהממשלה פה מחפשת לעשות איזה רווח על הגב של האנשים, אלא אנחנו חושבים שהשוויון בין המפונים לבין עצמם מחייב שמי שאני מחזיק לו כסף לא צריך להיפגע בהשוואה למי שלוקח את הכסף ועושה עליו תשואה אצלו באפיקים השונים.

איתי אהרונסון: אני רוצה לייצר תמריץ לאנשים שכולם יהיו שווים.

איתי אהרונסון: מי שפעל בהתאם להסכם והחזיר את הכסף למנהלת סל"ע או השאיר את הכסף במנהלת סל"ע כי הוא לא לקח אותו, החזיר את הכסף למנהלת סל"ע במועד חתימת ההסכם, או תוך 14 יום מיום חתימת ההסכם לא נדרש לשלם ריבית.

איתי אהרונסון: גם מי שנדרש לשלם ריבית נדרש לשלם ריבית ממועד חתימת ההסכם.

איתי אהרונסון: לא במועד שהוא קיבל את הכסף כי יכול להיות שהוא קיבל את הכסף הרבה לפני.

איתי אהרונסון: אבל מהמועד שהוא היה צריך להחזיר את הכסף ואל החזיר את הכסף, מאותו מועד, בשביל לייצר את התמריץ הנכון ואת השוויון הנכון בין האנשים.

איתי אהרונסון: יכול להיות שהיתה פה סיטואציה בחשבות לפי מה ששוש מתארת ואני לא מאשר שכך הדברים אבל אני מוכן לבדוק את זה.

עמירה דותן: הכלל מקובל גם עלי, הוא נשמע לי נכון הגיונית אבל אם יש פה חריגה מהכלל.

שוש שץ: הם יחזירו את הכסף עד שיהיה להם שוב אמון אבל שאר המשפחות גם כשרצינו אמרתם, חכו.

שוש שץ: גם חיים וגם אילן אמרו, נגיד לכם מתי.

שוש שץ: אני הראשונה ששילמתי ביום שאמרתם עם שאר המשפחות.

שוש שץ: אין שום סיבה לקחת ריבית כי אתם אישרתם.

איתי אהרונסון: אני אבדוק האם מישהו באמת אמר לכם אל תחזירו את הכסף.

איתי אהרונסון: קשה לי להאמין שזה נאמר.

איתי אהרונסון: זה בניגוד להסכם.

איתי אהרונסון: מאוד מוזר לי הסיפור הזה אבל זה עניין לחשבות.

איתי אהרונסון: אני אבדוק את הטענה שאנשי מנהלת סל"ע אמרו להם חכו עם החזרת הכסף.

איתי אהרונסון: זה דבר שאני לא מבין איך נאמר ועל סמך מה נאמר.

איתי אהרונסון: נשמע לי לא מתאים למה שאני מכיר.

איתי אהרונסון: אני אבדוק את זה ואני אחזור עם תשובה.

איתי אהרונסון: מה שאני יכול כבר לענות עליו זה לעניין החשבות.

איתי אהרונסון: יכול להיות שהיתה סיטואציה שמישהו בחשבות לא היה ער לדקות הזו של הצורך להחזיר ריבית, ואז כאשר באו האנשים וביקשו לקבל כסף למענק שכר דירה על מנת לשלם עבור המגורים הזמניים שלהם בהתאם לסיכום הדברים חברי הכנסת והכלל שאנחנו קבענו לעצמנו כשאנשים רוצים לבוא ולקבל כסף לפני שיש להם מגרש הלכנו צעד אחד קדימה לקראתם, מה שאנחנו קוראים לפנים לפנים משורת הדין.

איתי אהרונסון: הלכנו צעד קדימה ואמרנו, מי שרוצה לקבל כסף למגורים זמניים למרות שאין לא עדיין מגרש בהסכם ההעתקה אנחנו דורשים ממנו שיפקיד אצלנו את ה-225 אלף שקל.

איתי אהרונסון: כאשר בא מישהו ומבקש בלי שיש לו עדיין מגרש מנהל מקרקעי ישראל לקבל את הכסף של שכר הדירה, אנחנו אומרים לו תחזיר את ה-225 אלף שקל.

איתי אהרונסון: יכול להיות מצב שבחשבות נעשתה טעות ולא היו ערים לסוגית הריבית ואז אמרו להם תחזירו את ה-225 אלף שקל עם הצמדה.

איתי אהרונסון: שכחו לבקש את הריבית.

איתי אהרונסון: זה לא אומר שהיום, אם היתה טעות ושכחו לבקש את הריבית לפי ההסכם צריך לשלם.

איתי אהרונסון: בעניין החשבות זו תשובתי ולא תהיה תשובה אחרת.

איתי אהרונסון: בעניין של שני האנשים שאמרו אל תחזירו את הכסף, אני אבדוק את הדבר הזה.

עמירה דותן: תודה רבה.

עמירה דותן: הצטרפה אלינו המנהלת של הקרקעות.

עמירה דותן: דיברנו על תלמי יפה ואיתי אמר שלהערכתו הנושא עם הסוכנות סגור.

אפרת שטראוס: כן.

אפרת שטראוס: הנושא עם הסוכנות סגור.

אפרת שטראוס: מבחינתנו החוזים מוכנים.

אפרת שטראוס: ברגע שנקבל למעשה את הארכה של ההסכם ואת האישור של המנהלת ביחס להחזרת כל החובות אז אפשר יהיה להוציא במיידי.

אפרת שטראוס: אנחנו נבוא אליהם.

אפרת שטראוס: אנחנו נעשה יום אחד מרוכז של החתמת כל החוזים ואני לא צופה איזשהן בעיות מיוחדות.

עמירה דותן: תודה רבה שוש, שיהיה בהצלחה.

עמירה דותן: אנחנו נעבור עכשיו אולי לעין צורים.

אייל קדמון: עין צורים מהישיבה האחרונה לא התקדם שום דבר.

אייל קדמון: הכול תקוע.

אייל קדמון: מעודכן היום בבוקר עם הקיבוץ.

אייל קדמון: המנהלת לא סגרה אתם את הנושא של השטח הזמני של הקרווילות שאנחנו כבר שלוש שנים שמה.

אייל קדמון: עוד אין חוזה על השטח הזמני.

אייל קדמון: אפילו לא חתימה או משהו.

אייל קדמון: אין הסכם, אין שום דבר על השטח הזמני.

אייל קדמון: הקיבוץ אומר אם אין על הזמני אז מה אתם מדברים עכשיו על הקבע.

אייל קדמון: בכל מקרה גם על הקבע המנהלת הביאה שמאי להעריך את השטח והקיבוץ הביא שמאי להעריך את השטח.

אייל קדמון: ברור שהיו הפרשים.

אייל קדמון: למה אני לא יודע אבל היו הפרשים רציניים ועוד לא הגיעו לפשרה.

אייל קדמון: זה הכול תלוי במנהלת.

זבולון אורלב: המתקן לטיהור שפכים, מה היה שמה?

אייל קדמון: גם זה תקוע.

אייל קדמון: הם עוד לא הביאו למת"ש של המועצה, מיליון שקל.

אייל קדמון: הבטיחו להם את זה לפני שלוש שנים כמעט.

אייל קדמון: עד עכשיו שום דבר לא זז.

עמירה דותן: אנחנו מאז קיימנו ישיבה מה שנקרא פנימית אצלנו בלי פרוטוקול, שמענו קצת עדכונים אבל באמת נשמע גם לפרוטוקול לגבי עין צורים.

איתי אהרונסון: לגבי המת"ש אתמול הנושא נדון בישיבה שלנו עם הצוות של מנהל מקרקעי ישראל אצל מנהל המנהלת, אצל ירון ביבי.

איתי אהרונסון: עלתה שם הצעה למתווה לפתרון.

איתי אהרונסון: אפילו עוד לא הספקנו לקדם את זה הלאה עם ראש המועצה.

איתי אהרונסון: זה ממש נכון לאתמול.

איתי אהרונסון: במת"ש אנחנו כבר היינו ערוכים עם כל משרדי הממשלה שהמועצה מקבלת סכום שנדרש מיליון ורבע שקלים על מנת לשלם לקיבוץ עבור סוג של הפקעה של הקרקע לטובת המת"ש.

איתי אהרונסון: אבל פתאום ראש המועצה כשבאו לוודא איתו שהכול בסדר, ראש המועצה אמר, רגע, אבל אני רוצה לוודא שאחר כך מנהל מקרקעי ישראל לא ידרוש ממני סכומים נוספים עבור זה שהוא נותן לי את הקרקע לטובת המת"ש.

איתי אהרונסון: ואז הסתבר שעל פי הכללים הרגילים של המנהל צריך לשלם כסף והרבה.

איתי אהרונסון: אתמול היתה ישיבה על העניין הזה ויכול להיות שיש איזשהו כיוון לפתרון.

איתי אהרונסון: אפרת יש לך מה להוסיף בנקודה הזאת?

אפרת שטראוס: לא.

אפרת שטראוס: אני חושבת שתיארת את זה יפה ונכון.

אפרת שטראוס: אני מקווה שראש המועצה יבין שזה הפתרון.

זבולון אורלב: ראש המועצה לא יסכים לשלם, למה המועצה צריכה לשלם, אני לא מבין.

אפרת שטראוס: לפי החלטות של מועצת מקרקעי ישראל בכל מקום כל המת"שים משלמים עבור הקצאת הקרקע.

אפרת שטראוס: זה לא משהו שונה מההתנהלות הרגילה שלנו.

אפרת שטראוס: במקרה הזה למעשה אנחנו בכלל דנים בזה כתוצאה מההתנתקות על מנת שאנחנו מנסים לחלץ את העגלה כמה שיותר מהר.

אפרת שטראוס: ואכן העלו אתמול פתרונות מאוד מאוד יצירתיים, שאני מקווה שהם יאושרו אצלנו.

אפרת שטראוס: בסופו של דבר זה הרעיון.

אפרת שטראוס: אני מחכה לתגובה שלו להביא את זה לחשב על מנת שיאשר כזה מתווה לחלץ את העגלה.

עמירה דותן: יש לי שאלה באמת קצת הדיוטית.

עמירה דותן: מאחר ואתם עובדים כל כך נכון ויפה.

עמירה דותן: אני אומרת גם את וגם איתי, לפחות שני נוכחים כאן בחדר.

עמירה דותן: כשאתם יודעים שפה הולכים למין דיון כזה מדוע אי אפשר כבר מראש שראש המועצה יהיה יחד אתכם ואז המתווה יהיה מקובל עליו.

עמירה דותן: הוא נותן את ההיזון החוזר שלו לתוך הדיון.

עמירה דותן: לא מבזבזים זמן.

עמירה דותן: אני באמת לא מבינה.

עמירה דותן: זו לא מדינה של מישהו אחר.

עמירה דותן: זו המדינה שלנו.

עמירה דותן: הוא איש ציבור.

עמירה דותן: אתם אנשי ציבור.

עמירה דותן: זה אנשים שאכפת להם עבור הציבור.

עמירה דותן: זה לא משהו פרטי.

עמירה דותן: האם אפשר לייעל שכולם יישבו ליד השולחן?

אפרת שטראוס: בהחלט, בהחלט.

עמירה דותן: עכשיו הולכים אליו.

עמירה דותן: הוא לא היה בדיון.

עמירה דותן: הוא לא יודע את המתווה.

עמירה דותן: עכשיו הוא יתחיל לדון.

אפרת שטראוס: את צודקת ולפחות את אותם אנשים פה שככה אני מכירה ועובדים מולנו הם יודעים שאנחנו עושים מאמצים עילאיים לשים אותם בראש סדר העדיפויות.

אפרת שטראוס: כמו לנסוע בכל מקום שאנחנו מחתימים על חוזים, אנחנו נוסעים אליהם.

אפרת שטראוס: אני ארים אליו טלפון כבר היום ואני מקווה שבתחילת שבוע הבא זה יסתדר.

עמירה דותן: אוקיי, ואז נגמר לנו המת"ש והכספים בהנחה שראש המועצה מסכים.

עמירה דותן: נגמר המת"ש ואז מה זה אומר מבחינת האנשים?

איתי אהרונסון: זה רלוונטי לאתר הזמני ולא נוכל לגמור בלי זה.

איתי אהרונסון: אבל בכל מקרה הקיבוץ גם אם היה ולצערם של כולם לא יהיה הסכם בהעתקה אז הקיבוץ הדרישה שלו בעניין המת"ש בעינה עומדת כי זה מול האתר הזמני, זה לא מול אתר הקבע.

איתי אהרונסון: אז זה צריך להתקדם ולרוץ בכל מקרה לאותו כיוון וצריך לגמור עם זה גם בהקשר של הזמני ועוד לפני שגמרנו את הקבע.

איתי אהרונסון: זה גם יחסוך מאיתנו עוד סעיף בהסכם של מגורי הקבע.

איתי אהרונסון: לגבי הסכם מגורי הקבע, אותה נקודה של התשלום עבור הקרקע שבה נמצא מטע האפרסמון ששם מיועד להיות שטח המחנה של הקבוצה.

איתי אהרונסון: הישוב בא ואומר לא משנה לי איך תצבעו את זה, אני רוצה כסף.

איתי אהרונסון: זה מתמקד בסופו של דבר בפיצוי עבור מטע האפרסמון.

איתי אהרונסון: קיבלנו איזושהי שומה, עדיין מבחינתם זה לא מספיק.

איתי אהרונסון: הם חושבים שצריך לשלם יותר.

איתי אהרונסון: בסופו של דבר כמו שאמרנו היות והדבר הזה עובד לפי כללים ואי אפשר לשלם עבור קרקע יותר מאשר השמאי אומר שזה הסכום שהקרקע שווה.

איתי אהרונסון: אז יש פה פער כספי.

איתי אהרונסון: אם צריך לסכם את זה בפשטות, יש מחלוקת כספית ביניהם ובין הישוב הקולט על כמה ישולם לישוב הקולט תמורת הסכמתו לקלוט את המפונים.

דורון בן שלומי: מה הפער?

דורון בן שלומי: מה הפער הכספי בין הצדדים?

איתי אהרונסון: אני לא יודע להגיד לך כי אני שומע מספרים שונים מהישוב.

איתי אהרונסון: פעם אני שומע 4 מיליון, פעם אני שומע 2 מיליון, כל פעם אני שומע מספר אחר.

דורון בן שלומי: בין 2 מיליון ל-4 מיליון הפערים?

איתי אהרונסון: אני לא רוצה לומר דברים בשם הישוב אבל אם אני צריך לתאר את הדברים מתוך מה שאני מבין בחדרי הישיבות אז זה המצב.

עמירה דותן: כשהמדינה נתקלת בבעיה כזאת מה היא עושה?

איתי אהרונסון: ממשיכים במשא ומתן, קובעים שעת אפס למשא ומתן.

איתי אהרונסון: אנחנו לא יושבים ומחכים.

איתי אהרונסון: נפגשנו איתם השבוע.

איתי אהרונסון: אנחנו הפנמנו לחלוטין את ה-deadline הזה.

עמירה דותן: אמרתי שהחוק הוא ה- dead deadline

איתי אהרונסון: חבר הכנסת אלקין, האמת היא שההערכות שלנו לגבי כמה זמן כל אחד ייקח אנחנו רואים שזה מאוד קרוב למציאות כי אנחנו באמת למצב.

עמירה דותן: בגלל זה היתה חשובה התרומה שלך לחוק ההוא.

איתי אהרונסון: העקרונות באמת מגיעים לבשלות פחות או יותר במועדים שלהם.

זאב אלקין: אנחנו קבענו את המועדים ביחד.

איתי אהרונסון: ישבנו איתם השבוע.

איתי אהרונסון: לא יודע אם להיות אופטימי או פסימי.

איתי אהרונסון: אבל זה ברור שזה לא יוכל להיגרר יותר.

איתי אהרונסון: אנחנו נעשה עוד איזה מאמץ אחרון מהגורן ומהיקב לגרד עוד משהו.

איתי אהרונסון: אמרנו להם, תשמעו חברים, פה בעין צורים מתחנו את השמיכה.

איתי אהרונסון: ניצלנו את האלסטיות שלה כדי למתוח לכל כיוון אפשרי.

עמירה דותן: איתי, בהנחה שהמשא ומתן מצליח אז מה הצעד הבא?

איתי אהרונסון: אם המשא ומתן מצליח אז אנחנו נכנסים למסלול המוכר של עקרונות, אישור מנהל, ועדה מיוחדת לעקרונות, ובהנחה שזה מאושר אז הסכם מפורט שנחתם.

איתי אהרונסון: צריך לזכור שבקבוצה הזאת היא בסופו של דבר, הרצון שלה להגיע לכאן התגבש.

אייל קדמון: לפני 3 שנים.

אייל קדמון: אני ראש הקבוצה ואני 3 שנים.

אייל קדמון: אולי אתה יודע יותר.

איתי אהרונסון: ההסכמה בסופו של דבר על המתווה העקרוני הזה כמו שאנחנו מדברים עליו עכשיו היא מלפני 9 חודשים.

אייל קדמון: אני לא יודע.

אייל קדמון: אני אומר לך מלפני 3 שנים.

אייל קדמון: התוכניות שם היו, לא דווקא לקבוצה שלנו, לקבוצה של נצר וחלק מנצר איתנו.

איתי אהרונסון: כן אבל אז הקבוצה הלכה למקום אחר.

אייל קדמון: יפה.

אייל קדמון: ומיד נכנסנו בעקבותיהם.

אייל קדמון: זה מה שהיה.

איתי אהרונסון: הקבוצה הזאת שהעסק התחיל להיכנס למהלך רציני לפני, אני לא יודע אם 9 חודשים, אבל בוודאי לא 3 שנים.

אייל קדמון: מה פתאום?

אייל קדמון: אנחנו בקרווילות שמה יותר משנתיים.

איתי אהרונסון: לא.

איתי אהרונסון: לא.

איתי אהרונסון: אני עומד מאחורי הדבר הזה.

איתי אהרונסון: אלה סדרי הגודל.

אייל קדמון: בלשון המעטה זה לא מדויק לחלוטין.

איתי אהרונסון: אני רציתי להדגיש נקודה כזאת – אין ת.ב.ע. והליך התכנון הוא בראשיתו.

איתי אהרונסון: ועם תלמי יפה הת.ב.ע הסתיימה לפני חודש וחצי אז אני באמת מקווה שזה ילך יותר מהר מתלמי יפה.

עמירה דותן: במי תלוי הת.ב.ע?

איתי אהרונסון: במוסדות התכנון.

איתי אהרונסון: משרד הבינוי והשיכון זה המתכנן שבא ופונה למוסדות התכנון ומציג להם איזושהי תוכנית ומתחיל לבקש את כל האישורים שנדרשים.

איתי אהרונסון: ועל זה כרגע עובדים עדיין ברמה המיתארית.

איתי אהרונסון: ירדו לרזולוציה של תכנון ת.ב.

איתי אהרונסון: ע להגשה או שכרגע נשאר על הכללי?

איתי אהרונסון: יש ראש המועצה.

איתי אהרונסון: ראש המועצה בא ואומר ברמה של התפיסה הכוללת, אני רוצה לשתול פה בנקודה הזאת מבני ציבור אזוריים לטובת כל מיני דברים שהם לכלל האזור.

איתי אהרונסון: ובאים ואומרים כן ולא.

איתי אהרונסון: זה תכנון.

איתי אהרונסון: אנשים צריכים לזכור.

איתי אהרונסון: תלמי יפה זה לקח, ההסכמות היו לפני הפינוי, החתימה היתה אחרי הפינוי והת.ב.ע היתה בתלמי יפה היתה צריכה לרוץ הרבה יותר מהר.

איתי אהרונסון: אבל הת.ב.ע זה נגמר לפני חודש וחצי.

שושנה שץ: אבל איתי שוכח שהיה שם חסם מאוד רציני שלאחר כשנה משרד הבינוי והשיכון העביר את זה לביצוע של המועצה ואז החליפו את כל צוות המהנדסים והמתכננים ובעצם התחילו מחדש.

איתי אהרונסון: התכנון לוקח זמן.

איתי אהרונסון: גם אם אנחנו מצליחים להימנע מהסיטואציה ששוש מתארת.

עמירה דותן: השאלה שלי אם אנחנו לא מגיעים למשא ומתן.

עמירה דותן: מה אז קורה?

עמירה דותן: אין הסכמות.

איתי אהרונסון: יש המון אפשרויות אחרות במקומות הקיימים.

עמירה דותן: אני רוצה להיות מאוד ריאלית כי הגיע הזמן את החלומות לשים במקום אחר.

עמירה דותן: בהנחה שמגיעים למשא ומתן זה ייקח עדיין הרבה מאוד שנים.

עמירה דותן: זאת אפשרות אחת.

עמירה דותן: שמענו, תכנון, ת.ב.ע.

עמירה דותן: לקח להם שלוש שנים, ארבע שנים.

עמירה דותן: זה לא שהם נכשלו, זה ככה המדינה עובדת.

עמירה דותן: עכשיו השאלה שלי בהנחה ואולי אפילו כדאי לעשות את המשבר הזה שאין משא ומתן או המשא ומתן לא מצליח.

אייל קדמון: אסור לתת להם את האופציה למה הם יקפצו עליה כמו אני לא יודע מה.

איתי אהרונסון: זה לא נכון.

איתי אהרונסון: אל תציג אותנו ככה.

אייל קדמון: הם לא מתאמצים לפתור את הבעיה.

אייל קדמון: אם הוא אמר בין 2 ל-4 זה 2 מיליון שקל הפרש כולה.

אייל קדמון: כמה עולה להחזיק את האתר שמה, עוד כמה שנים והטיפולים באנשים.

עמירה דותן: קודם כל 2 מיליון שקל לא צומח על העצים של אף אחד.

עמירה דותן: זה כסף של כולנו.

עמירה דותן: אני מאוד מקווה שגם המועצה תתעשת כי באמת זה כסף של כולנו.

עמירה דותן: גם הממשלה לא מדפיסה כסף ותאמין לי שאני יודעת שיש צרכים אחרים, לאו דווקא לתת לראש המועצה את ה-2 מיליון שקל.

עמירה דותן: לזרוק עליהם שהם לא עושים מספיק אני לא רוצה לשמוע את זה ליד השולחן הזה.

עמירה דותן: בהנחה שהם עושים מספיק וזה מה שהם יכולים לעשות והמדינה לא מוכנה שיסחטו אותה עד אין סוף, ואני בהחלט חושבת שזה חלק מהדברים שצריך לבדוק בוועדת הבדיקה הממלכתית הזאת.

עמירה דותן: לא רק את ההתנהלות אלא גם באמת את הסחיטה.

עמירה דותן: הגיע הזמן שישימו את זה על השולחן.

עמירה דותן: בהנחה הזאת מה אתם עושים?

עמירה דותן: אתם ממשיכים שם?

עמירה דותן: אתם הולכים למקום אחר?

עמירה דותן: אתם עושים איזשהו דיון מה אתם עושים עם המשפחות?

אייל קדמון: היפותטית את רוצה שאני אזרוק לך מהשרוול?

אייל קדמון: אנחנו חוזרים לגוש קטיף.

אייל קדמון: זרקו אותנו משמה בצ'יק.

עמירה דותן: אפשר למחזר את המשפטים אבל יש לכם אחריות למשפחות שלכם ולילדים אז השאלה היא מי עושה מה בתוך האחריות הזאת.

עמירה דותן: אני מניחה שיש פה איזשהו deadline.

עמירה דותן: אני לא חושבת שאפשר לגרור את זה יותר משבוע, שבועיים.

עמירה דותן: צריכים להגיד, זה מה שיש, כן כן, לא לא.

עמירה דותן: בהנחה שכן אנחנו יודעים עכשיו לוח זמנים ולאן זה הולך.

עמירה דותן: בהנחה שלא מה המנגנון אצלכם לקבל איזושהי החלטה.

עמירה דותן: אני פשוט שמה את זה על השולחן.

עמירה דותן: אני לא מחליפה אף אחד מכם.

עמירה דותן: אני רק רוצה להיות מספיק בוגרת לבוא ולהגיד לכם, חבר'ה צריכים לחשוב.

אייל קדמון: אני מניח שנשב ונחשוב מה שאנחנו עושים.

אייל קדמון: אם הייתה שם החלטת ממשלה להקים שמה את הישוב אז שהממשלה תפיל את זה.

אייל קדמון: הם יגידו אנחנו לא יכולים לעמוד בזה.

אייל קדמון: הקיבוץ רוצה 2 מיליון שקל יותר, לא עומדים בזה.

אייל קדמון: ואם לא יבדקו אולי בוועדת חקירה יבדקו איך זה הגיע למצב הזה.

אייל קדמון: אם יגידו שהבעיה בגדיד, בגרעין שלנו, שאנחנו הבעייתים.

עמירה דותן: חס וחלילה, אתם אף פעם לא הבעיה.

עמירה דותן: אתם רק הראי הזה המגדיל שאומר ככה אנחנו נראים.

דורון בן שלומי: הכנסת עם הממשלה ביחד הגדירה את מקומות הקבע והגדירה אותם בחוק.

דורון בן שלומי: החוק הזה כולל את עין צורים.

דורון בן שלומי: אני משער שגם כשהציעו את עין צורים על פניו היו אמורים לעשות את הבדיקות על גבולות הגזרה.

דורון בן שלומי: לכן היום להגיד שאין לאחר שלא מזמן חוקק חוק שיש, אני חושב שזה לא נכון.

דורון בן שלומי: אני חושב שצריך למצות את היש.

דורון בן שלומי: גם שמה דובר על להכין את אותו מסמך עקרונות.

דורון בן שלומי: מי שמנהל היום את המשא ומתן זה רק המנהלת.

דורון בן שלומי: אפשר להגיד אין בלתו.

דורון בן שלומי: אני חושב שגם שמה היה צריך לעשות איזשהו דרג שאומר, זה עולה לוועדת שרים שבוחנת איזה דרג עליון שאומרת אוקיי, זה הפערים, האם אנחנו מוכנים לקחת את זה עלינו או לא אחרי שמגדירים את הפערים האלה וצריך את התהליך הזה למצות.

כרמל מיכאלי: אני רוצה לחדד שתי נקודות.

כרמל מיכאלי: דבר שמאוד חשוב פה לפרוטוקול אמרו פה 2 מיליון.

כרמל מיכאלי: אני חייב להגיד את זה לזכותו של השמאי הממשלתי ולזכותה של המדינה שהם משכו את היכולת שלהם להגדיל את השומה הזאת עד לקצה שלה.

כרמל מיכאלי: עשו פה את כל התהליכים הסטטוטוריים כולל השגה על השומה וקיבלו את הטענות שלו ובחנו את זה וראו את זה.

כרמל מיכאלי: יש כללים במדינת ישראל איך משלמים בגין קרקע חקלאית.

כרמל מיכאלי: יש שמאי ממשלתי.

כרמל מיכאלי: יש ועדת פיצויים.

איתי אהרונסון: מה שאמרת משקף גם מה שאני חושב שאני התרשמתי בישיבה האחרונה עם הישוב.

איתי אהרונסון: בתוך שבוע שבועיים אנחנו נצטרך לקבל החלטה.

עמירה דותן: אז אנחנו גם על זה אומרים שבועיים כדי לעשות לנו סדר זמן סביר.

אייל קדמון: אני רק רוצה להעיר לגבי השמאי הממשלתי, ההבדל בין ההערכה שלו על הדירות שלנו בגוש זה הבדל של שמיים וארץ.

אייל קדמון: זה הבדל של 50% כמעט.

אייל קדמון: אז שלא יגידו לי שהשמאי הממשלתי הולך לפי הכללים.

אייל קדמון: יש אני חושב איזה מכתב שיצא ממנו לשמאים האחרים שעשו שם הערכה פרטנית להוריד את הערכות שלהם כי הערכות שלהם היו גבוהות מדי.

אייל קדמון: אז אותו דבר פה, השמאי הממשלתי העריך את זה נמוך.

אייל קדמון: השמאי של הקיבוץ העריך גבוה.

אייל קדמון: לוקחים שמאי בורר, אחד ניטרלי לחלוטין, שיעריך כמה עולה מטע.

אייל קדמון: מה הבעיה?

דורון בן שלומי: כנראה שיש גמישות מסוימת שאפשר לבוא אליה.

עמירה דותן: דורון אמרת דברים מאוד נכונים, מאוד מדויקים.

עמירה דותן: שמנו את זה על השולחן.

עמירה דותן: יודעים כולם איפה עומדים, נבדוק את זה בעוד שבועיים כי אני חושבת שזה פשוט כבר יש גבול לכל תעלול.

עמירה דותן: נוה ים.

אבי פרחן: כבוד היושבת ראש, חברי הכנסת, נכבדיי חבריי העקורים.

אבי פרחן: מיליוני מילים נכתבו ונאמרו, עשרות מחקרים ועבודות אקדמיות על העקורים בוצעו, חלקם אמינים.

אבי פרחן: לצערי ראיתי לא מעטים שנכתבו מטעם או להאדרת שמו של החוקר או להוצאת תואר זה או אחר.

אבי פרחן: הממשלה ושליחיה טענו ואמרו שהם למדו את לקחי פינוי ימית.

אבי פרחן: לצערי לא למדו, לא הפיקו לקחים.

אבי פרחן: ההיפך הוא הנכון.

אבי פרחן: עם כל הביקורת שלי על בגין ז"ל וממשלתו על התקדים המסוכן שנולד בעקירת ישובי חבל ימית וסיני בנוסחה שנולדה "שטחים תמורת שלום" שהיום מצרים נערכת למלחמה ומחמשת את החמאס אבל זה לדיון אחר.

אבי פרחן: את האמת צריך לומר, ממשלת בגין ידעה איך לשקם אותנו ביעילות ובמהירות.

אבי פרחן: הוקמו מושב דקל, עין הבשור, נתיב העשרה בדרום, חד נס על שפת הכנרת בצפון, אף אחד לא טען אז על מידתיות או כל מיני טענות של סחטנים וכל מיני סיפורים כאלה של השמצות.

אבי פרחן: אלה הישובים שהוקמו במהלך העקירה ההיא שנולדו לפני העקירה ואילו אילי סיני שנולד לאחר העקירה, אותו הציע להקים שר הביטחון דאז אריק שרון, שיהיה בריא, בסוף אפריל 82 במהלך העלייה לירושלים כצעדנו ברגל הציע להקים את אילי סיני בתחילת מאי.

אבי פרחן: באוקטובר 82 הנחנו את אבן הפינה ועלינו שתי משפחות לשטח.

אבי פרחן: אני רוצה להגיד לחברי הוועדה ולכם אנשי המנהלת השיקום האמיתי מתחיל כשאתה בשטח.

אבי פרחן: גם כשאתה בתוך מבנה זמני, ואז עלינו באוטובוס באוהל עם מיכל מים של קוב, עם פקפק בנזין שעשה תאורה, שתי משפחות בודדות.

אבי פרחן: אבל חדוות העשייה, חדוות הבנייה, גם אם אתה בונה את הקראוון שלך המצ'וקמק אתה כבר משתקם.

אבי פרחן: גם פסיכולוגית, גם נפשית ואפילו גם כלכלית.

עמירה דותן: אבי אם הוועדה הזו היתה צריכה לשמוע את הנאום הזה אחרי שנתיים שהיא עוסקת בזה אז מצבנו רע.

עמירה דותן: כולנו יודעים את המציאות, כולנו חווים אותה.

עמירה דותן: אנחנו רוצים להתקדם קדימה.

עמירה דותן: אתם בנווה ים מה המצב?

אבי פרחן: אני מגיע לזה ברשותך.

אבי פרחן: עכשיו בעקירה הזאת שלוש שנים של הבטחות, ישיבות, מכתבים כאשר כספי הממשלה, וחשוב להגיד את זה, המיליארדים שהושקעו שהיום מבקרים אותנו קוראים לנו סחטנים או רודפי בצע צריך לשאול לאן הלכו המיליארדים.

אבי פרחן: הלכו להקמת שכונות כולל בקיבוצים שהיום מגרשים אותנו מהישובים הללו.

אבי פרחן: אני רוצה שהוועדה תדע שהקיבוצים שבנו את השכונות על הגב שלנו, אם זה בכרמיה, ואם זה במפלסים, ואם זה באור הנר ובקיבוצים אחרים, היום מגרשים את העקורים מבתיהם.

אבי פרחן: את הבת שלי גירשו ממפלסים ב-31 ליולי.

אבי פרחן: היא צריכה למסור את המפתח בצו בית משפט.

אבי פרחן: היא עברה לקרווילה בכרמיה כשאחד המפונים שיש לו את הבית הזה מהמנהלת בגלל המצב, היא אם לשני ילדים, נתן לה את המפתחות וכו' היום קיבוץ כרמיה עם הקבלן שעשה איתם את הדיל מתחיל לפעול בלהוציא אותה.

אבי פרחן: ואני שואל איפה אתם הממשלה, איפה אתם אנשי המנהלת בסוגיות הללו.

אבי פרחן: נווה ים ואני רוצה שתפנימו את זה ותשדרו את זה לכל מי שמעליכם.

אבי פרחן: נווה ים קום תקום.

אבי פרחן: ההעתקה לנווה ים תתבצע על אפם וחמתם וניסיונותיהם של כאלה שמנסים להכשיל, מנסים לפרק, מנסים לשכנע אנשים, תעזבו, תלכו לניצן יותר מהר, תלכו לגולף יותר פשוט, לשריג.

אבי פרחן: שניים שלושה התפתו ועשו את זה, אבל מול השניים שלושה הצטרפו אלינו עוד אחרים וברוך השם, הקבוצה גדלה היום ל-30 משפחות.

אבי פרחן: נווה ים עברה את נקודת האל-חזור, וכדאי שהממשלה תפנים זאת.

אבי פרחן: באספה כללית בנווה ים לפני שבועיים התקבלה החלטה לקבל אותנו כחברים.

אבי פרחן: אנחנו בפעילות משותפת איתם.

אבי פרחן: היינו אצלם בל"ג בעומר ועשינו ערב משותף.

אבי פרחן: הם היו אצלנו לפני שבועיים, עשינו להם סיור בעוטף עזה ובשדרות וסיימנו בערב חברים בבית ספר שדה בניצנים, ויש כבר החלטות מבחינת הקיבוץ ומבחינת הגרעין.

אבי פרחן: אנחנו נהיה שם.

אבי פרחן: אני מבקש מכבוד היושבת ראש לפעול שהממשלה תקבל החלטה לגבי נווה ים כמו שהיא קיבלה לגבי העתקות אחרות.

אבי פרחן: לא ייתכן שנווה ים ימשיך להיות חריג.

אבי פרחן: היום מבחינת הממשלה נווה ים חריג.

אבי פרחן: כשאנחנו צריכים שכירות, אני לא צריך את השכירות, אני לא פתחתי תיק ולא קיבלתי שקל מהממשלה ואני לא מתכונן לקחת שקל מהממשלה.

אבי פרחן: אני רוצה את מה שהיה לי.

אבי פרחן: אבל נעזוב את הבעיה שלי הפרטית.

אבי פרחן: גרעין נווה ים, גרעין אל הים כשהם שוכרים מאריכים להם לחצי שנה אופציה.

אבי פרחן: לא כמו כל ההעתקות שיש להם עד שהבית שלהם בית קבע.

אבי פרחן: למה?

אבי פרחן: כי הם מקווים אולי נווה ים תתפרק ואז לא צריך להאריך להם את ההסדר של השכירות.

עמירה דותן: אבי אתה אומר דברים שאני לא כל כך מבינה אותם.

עמירה דותן: אתה מוכן להתחיל מאלף?

עמירה דותן: הבנתי שנווה ים קיבל אתכם כחברים ועברה החלטה בקיבוץ שיכולים לקבל אתכם.

עמירה דותן: איפה זה עומד מבחינת הוועדה שלנו?

עמירה דותן: איך אנחנו יכולים לעזור לכם?

עמירה דותן: תתחיל בבקשה בלי סיסמאות כדי שנוכל לטפל בזה.

אבי פרחן: החלטת ממשלה לגבי העתקה של גרעין אל הים לנווה ים כמו יתר החלטות הממשלה בנושא ההעתקות האחרות.

עמירה דותן: עדיין אין החלטת ממשלה לגבי העתקה שלכם.

עמירה דותן: מה עוד?

אבי פרחן: בישיבה הקודמת בדצמבר ביקשנו מוקד זמני ואת בירכת על זה ואמרנו שאנחנו מוכנים להשתתף בזה.

אבי פרחן: אני מבקש היום מוקד זמני בנווה ים.

אבי פרחן: ב-29 לחודש הזה בשעה 15:00 יש לנו סיור, יש כבר החלטה מהמועצה של המזכירות של נווה ים, של כל הגורמים שם, להקים מוקד זמני לגרעין, כי הם מבינים, הם יודעים מה זה התיישבות.

אבי פרחן: חשוב שנהיה בשטח.

אבי פרחן: אני לא רוצה יותר שכירות.

אבי פרחן: לא רוצה את המקום בכרמיה ולא בניצן ולא בשום מקום, אנחנו רוצים להיות בנווה ים.

אבי פרחן: אני מבקש את הפעולה, הייתי אומר אם הייתם יכולים לכפות עליהם, אני לא יודע, שיתנו לנו מוקד זמני.

אבי פרחן: לאחרונה אני יודע שהמנהלת, הממשלה ואני מברך על כך, אישרה מוקד זמני לשוקדה, לכפר דרום, ולשומריה.

אבי פרחן: אישרה מיליוני שקלים.

אבי פרחן: 6 מיליון פה ו-4 מיליון שם, אני מברך על הקמת המוקדים שם כמו שנתנו שם שיתנו לנו פה.

עמירה דותן: בוא נשמע את הממשלה.

זאב אלקין: עד כמה שאני מבין למעשה עוד שבוע הממשלה צריכה להניח הצעה אחרונה בעניין של נווה ים או שלפנות לוועדת כספים לבקש את הארכה של הזמן.

זאב אלקין: אני צודק?

איתי אהרונסון: לא התרעננתי על לוחות הזמנים.

זאב אלקין: אני מחזיק כרגע את החוק.

זאב אלקין: כתוב פה 4 חודשים.

זאב אלקין: אם סופרים אותם מהיום שהחוק נכנס לתוקף נדמה לי זה 29 במרץ, אז אנחנו מגיעים, אפריל, מאי, יוני, יולי.

זאב אלקין: זה חוק.

זאב אלקין: לכאורה בנושא של נווה ים אתם תוך שבועות צריכים לסגור ולהניח הצעה.

איתי אהרונסון: הסיטואציה כרגע בנווה ים היא שישנה הידברות טובה בין הקבוצה בראשות אבי ובין הישוב הקולט.

איתי אהרונסון: הדיווחים שאנחנו מקבלים מההידברות הזאת שהם לא מבקשים הרבה מהממשלה.

איתי אהרונסון: וכמו שאבי דיווח כרגע שהישוב מעוניין לקלוט אותם כחברים.

איתי אהרונסון: אם זה המצב אז אנחנו מאוד שמחים על זה ואם דרך זה יימצא להם הפתרון אז באמת אנחנו מאוד מאוד שמחים ומברכים על זה.

איתי אהרונסון: אמורה להיות ישיבה לדעתי בימים הקרובים שבה נקבל את הדיווח המלא איפה הדברים עומדים.

זאב אלקין: אתם הרי צריכים להיות בעוד שבוע באחד מהמצבים הבאים.

זאב אלקין: אם הולכים בכיוון של הסכם אז אתם צריכים להניח את ההצעה הסופית המעודכנת, מתואמת עם כל הגורמים להסכם, גם לקבוצה וגם לקיבוץ.

זאב אלקין: אם אתם רוצים להעביר אותם למסלול אחר של קליטה כחברי קיבוץ אתם צריכים לפנות.

איתי אהרונסון: זה המסלול שעליו דובר מלכתחילה.

איתי אהרונסון: לא מעבירים אותם למסלול אחר.

איתי אהרונסון: זה המסלול שעליו דובר.

איתי אהרונסון: מסלול של קליטה שלכם כחברים בקיבוץ.

אבי פרחן: כמו בפלמחים אתה אמרת לי, אתה מודל פלמחים.

אבי פרחן: אני מבקש מה שנתת לקיבוץ פלמחים תיתן גם לנווה ים.

אבי פרחן: תתעדכן עם ארז קיטא שהוא מלווה את הקבוצה וישב גם עם נווה ים מה הדרישות של נווה ים לגבי העתקה וכל הבעיות של מנהל מקרקעי ישראל וכו'.

אבי פרחן: יש גם בעיות עם המנהל אבל זו סוגיה אחרת שאחר כך נרחיב עליה.

זאב אלקין: אם אתה אומר שאתה בשבוע הבא תשב איתם ותתעדכן לא ברור לי איך עד סוף שבוע הבא המנהלת תהיה מסוגלת להביא כבר חבילה תפורה.

איתי אהרונסון: חבר הכנסת אלקין אני אבהיר.

איתי אהרונסון: הסיטואציה היא כזאת שהקבוצה לקחה על עצמה והקיבוץ לקח על עצמו לנסות להגיע להסכמות על המתווה שעליו דובר מלכתחילה של קליטת הקבוצה כחברים בקיבוץ.

איתי אהרונסון: שידרו לנו וזה עוד לא נגמר ברמה של מסמך כזה או אחר, שידרו לנו אנחנו מסתדרים בינינו, אנחנו לא מבקשים מכם הרבה.

איתי אהרונסון: הקיבוץ קולט אותנו כחברי קיבוץ, לא צריך שום אישור ממשלתי לשם קליטה כחברי קיבוץ ואנחנו כבר נסתדר.

איתי אהרונסון: את כספי הפיצוי אנחנו ניקח במלואם ואיתם נעשה את הדברים.

איתי אהרונסון: זה גם מתווה פלמחים.

איתי אהרונסון: יש הבדל אחד בין מתווה פלמחים לבין המקרה הזה והוא שבפלמחים ישנה עסקת מקרקעין אחרת שהיא איזושהי מקור כספי לבעיית חובות של הקיבוץ.

איתי אהרונסון: פה אין עסקת מקרקעין אחרת שהיא יכולה להיות מקור למימון חובות של הקיבוץ, אבל מצד שני הקיבוץ פה עשה איזשהו הסדר חובות.

איתי אהרונסון: משדרים לנו שהם יודעים לחיות על בסיס העקרונות שהצבנו שזה פלמחים בלי אותה עסקת מקרקעין.

איתי אהרונסון: הבעיה שעם המשדרים הזה שאנחנו שואלים מה קורה?

איתי אהרונסון: הם אומרים, אנחנו רק גומרים דברים קטנים בינינו.

עמירה דותן: אתם צריכים לומר להם יש לוח זמנים כמו שאומר זאב.

איתי אהרונסון: לוח הזמנים הוא בשביל לבוא ולהציב מתווה שזו הצעת הממשלה.

איתי אהרונסון: אני יכול לכתוב את הצעת הממשלה בשלוש שורות ואין שום בעיה לפרט את זה כבר עכשיו לכתוב נייר.

איתי אהרונסון: ולכן אני לא נלחץ מזה שנשארו פה מספר ימים.

איתי אהרונסון: אני לא רוצה לעשות את זה בלי שהוא מספר לי מה קורה ביניהם ולהתאים את זה למה שקורה ביניהם.

עמירה דותן: איתי אתה אדם ישר.

עמירה דותן: זה שאתה יכול לכתוב זה ברור.

עמירה דותן: אתה יכולת לכתוב גם כשכתבנו את החוק.

עמירה דותן: אני אומרת מאחר ואנחנו מדברים פה באנשים ישרים שעברו כברת דרך של שלוש שנים למה עוד פעם לחכות כל כך הרבה זמן?

עמירה דותן: לומר להם אנחנו בתור האדם הבוגר האחראי שהאחריות היא עליך, לבוא ולהגיד להם, תשמעו, המחיר אם אתם לא נותנים לנו תשובה עד לפני שבועיים, הוא שאנחנו לא עומדים בדבר הזה.

עמירה דותן: וזה אומר שאין לכם מקום לגור בו.

זאב אלקין: הרי בעוד שבוע מישהו יפר את החוק.

עמירה דותן: להעיר ולהאיר בפניהם חברים אין לכם את כל הזמן שבעולם.

עמירה דותן: אתם רוצים לקבל החלטות, בבקשה לפני שבועיים.

עמירה דותן: כי אני חייב לפי החוק שקבענו בעוד שבוע לתת תשובות.

עמירה דותן: אני רואה את כל הדיונים האלה.

עמירה דותן: כל הזמן עוד שבועיים ועוד שבועיים.

עמירה דותן: זה נגמר ב-1 לחודש.

עמירה דותן: אם זה עד אז לא נגמר אני מסיר את ידי מאחריות עליכם.

עמירה דותן: כותב מכתב לוועדת הכספים, עשינו ככל שאנחנו יכולים, בבקשה תקראו לחבר'ה של נווה ים, תגידו להם מה אתם רוצים .

עמירה דותן: אנחנו לא יכולים לעבוד איתם יותר.

עמירה דותן: בבקשה.

עמירה דותן: כך תעשו.

עמירה דותן: אי אפשר כל הזמן את הפינג פונג הזה שבסוף אנחנו יוצאים, תסלחו לי, קצת מטומטמים.

עמירה דותן: זה ממש לא לעניין.

עמירה דותן: כל הרעיון של הלוח זמנים הזה היה לבוא ולהגיד זה ה-deadline.

עמירה דותן: לא מפה מתחילים הארכות.

עמירה דותן: ואבי גם לכם.

עמירה דותן: אם אתם אומרים למנהלת הכל יהיה בסדר ובסוף זה מגיע למצב שבו אנחנו נמצאים היום, אנחנו אנשים מבוגרים כבר.

עמירה דותן: אני צריכה לספר לך מה זה החיים.

אבי פרחן: אני מבקש.

אבי פרחן: קודם כל אני בטוח שמה שאמר איתי הוא אמר בתום לב מחוסר עדכון גם בתוך המנהלת.

אבי פרחן: ארז קיטא שהוא מלווה את הקבוצה מטעם המנהלת ישב עם נווה ים.

אבי פרחן: לא נגמר בין המנהלת לנווה ים.

אבי פרחן: אני לא חושב שיש מחלוקות.

אבי פרחן: את יודעת שגם הקיבוץ דורש תשלום חוב פה, כל מיני דברים.

אבי פרחן: ביקשו לשבת לבד בלעדינו, ישבו לבד, ואני בקשר שוטף עם ארז קיטא – אין בעיות.

אבי פרחן: אנחנו גמרנו.

אבי פרחן: מבחינת נווה ים והגרעין נגמרו הברבורים.

אבי פרחן: יש כבר את ההבנות איך ומה ומתגבש חוזה, ואנחנו מופיעים כבר בהחלטה של אספת החברים בקיבוץ.

אבי פרחן: כן, יש כבר החלטה לגבי נווה ים.

עמירה דותן: וארז ליווה את כל התהליך הזה.

אבי פרחן: ארז קיטא, כן.

אבי פרחן: אני מציע הצעה מעשית.

אבי פרחן: אני מציע שאיתי יתעדכן מארז קיטא בדיוק איפה זה נמצא היום.

אבי פרחן: לזרז את הגועל נפש הזה, סחר מכר בין המנהלת לבין הקיבוץ, לגמור, לחתום ביניהם, וקדימה נצא לדרך.

זאב אלקין: אין לכם ברירה.

זאב אלקין: אני חושב שכאן כמעט בוודאות תפספסו את נקודת הזמן כי 29 ביולי כבר מגיע.

איתי אהרונסון: אני מעודכן מארז קיטא.

איתי אהרונסון: דברים שאמרתם היו על רקע של עדכון שקיבלתי ממנו, וכמו שאמרתי גם הקיבוץ וגם המפונים משדרים משהו בסגנון, אין לנו משהו מיוחד שחורג מהמתווים המקובלים אצלכם.

איתי אהרונסון: אבל איכשהו גם ארז אומר לי, יש פה עוד דברים שעדיין נשארו ואני מחכה להם.

אבי פרחן: אני גומר את זה היום.

אבי פרחן: תגיד לי מה אתה רוצה ממני, היום אני גומר את זה.

אבי פרחן: תגיד לי מה אתה רוצה שאנחנו כגרעין וכקיבוץ נסיים, היום אני אסיים.

איתי אהרונסון: אתה רוצה שאני אפרט בפניך את העקרונות?

איתי אהרונסון: העקרונות הם שאתם נקלטים כחברי קיבוץ.

איתי אהרונסון: אתם לוקחים לעצמכם את כספי הפיצויים וכל נושא התשתיות אתם מסתדרים ביניכם ובין הישוב.

איתי אהרונסון: המדינה לא מבצעת עבורכם את התשתיות.

איתי אהרונסון: אנחנו תורמים את מבני הציבור על פי אותם עקרונות שאנחנו תורמים את מבני הציבור בכל יתר הסכמי ההעתקה שזה, אם אתה מכיר מה שמכונה בעגה בינינו, מפתח רענן דינור, ושום דבר גדול.

איתי אהרונסון: זהו, זה המתווה.

אבי פרחן: בהעתקה כזאת אני לא צריך אותך.

איתי אהרונסון: זה מה שמדווחים לי.

אבי פרחן: לא.

אבי פרחן: לא.

אבי פרחן: סליחה.

אבי פרחן: אני עוד פעם מתקן אותך בכבוד הראוי.

אבי פרחן: אתה לא מעודכן.

אבי פרחן: המדינה לא מבצעת את התשתיות.

אבי פרחן: נהפוך הוא.

אבי פרחן: אתם ביקשתם, הגורמים שלך, כולל מוקה כהן, שאנחנו משאירים את ה-225 אלף שקל.

אבי פרחן: אתה יודע מה?

אבי פרחן: יתרה מזאת, הבת שלי, זו שגורשה עכשיו ממפלסים, ביקשו ממני שהיא תביא מכתב שהיא משאירה, היא פתחה תיק בניגוד אלי, שהיא משאירה 225 אלף שקל לטובת ההעתקה הזאת, לטובת הפיתוח בנווה ים, ואת הפיתוח המנהלת רוצה לעשות באמצעות המועצה חוף כרמל ולנו אין התנגדות לזה.

אבי פרחן: זו העתקה כמו כל ההעתקות, וכדאי אתה איתי וכל המנהלת שתפנימו את זה.

אבי פרחן: כמו כל העתקות.

אבי פרחן: שום שוני מהעתקות אחרות.

איתי אהרונסון: מתווה שבו המדינה מבצעת את הפיתוח זה מקרה שבו אתה מקבל מגרש שהוא על שמך.

איתי אהרונסון: ברגע שאתה חבר קיבוץ אין לך את אותם תנאים.

אבי פרחן: תכניס אותם גם כן לתמונה.

אבי פרחן: ואם אתה צריך את עזרתו של אולמרט תבקש אותה גם כן.

אבי פרחן: מה אני שומע ממנהל מקרקעי ישראל?

אבי פרחן: תכפה עליהם גם כן.

אבי פרחן: ואיך אמר בישיבה הקודמת אריה בר, הוא אמר, אני מצטט מישיבת ועדת ביקורת המדינה, "הדרך הנכונה היא להביא להחלטת ממשלה שתכפה על מועצת מקרקעי ישראל" , תפעלו בעניין הזה.

אבי פרחן: תכפה את הדין הזה שהמנהל צריך להיות קשור במקרה של העתקה, המנהל צריך להיות קשור עם הקיבוץ.

אבי פרחן: זאת אומרת כל מערכת היחסים בין מנהל מקרקעי ישראל לקיבוץ צריך גם כן להסתיים.

אבי פרחן: יש מחלוקות בינם לבין מנהל מקרקעי ישראל.

אבי פרחן: היום הקיבוץ וגם המועצה האזורית חוף כרמל מוכנה לקלוט אותנו ולבנות כאשר מנהל מקרקעי ישראל כרגע הוא בצד.

אבי פרחן: אבל אני מציע למנהל מקרקעי ישראל שלא יאחר את הרכבת, שיכנס עכשיו לדיל הזה ושיתפשר ולא ינסה לעוט ולכבוש את נווה ים ולהפוך אותו לנדל"ן כמו שהוא תכנן, כי נווה ים ישאר חי, קיים, ולא לנדלניסטים.

אבי פרחן: הוא יהיה למתיישבים.

עמירה דותן: אבי אני רוצה להבין.

עמירה דותן: כלומר אתם רוצים להיות חברים בקיבוץ אבל שהשטח יהיה שלכם?

אבי פרחן: כמו כל ההעתקות וכמו כל הקיבוצים.

עמירה דותן: אני לא הבנתי.

עמירה דותן: אני רוצה במילים של הדיוט כמוני.

עמירה דותן: האם אתה מתכוון להיות חבר קיבוץ שאומר שאין לו קרקע משל עצמו, אם אני מבינה נכון מה זה להיות חבר קיבוץ?

אבי פרחן: לא אין לי קרקע משלי.

אבי פרחן: הקרקע היא של הקיבוץ.

אבי פרחן: יש שיוך פנימי כזה.

אבי פרחן: כמו שהיה באילי סיני.

עמירה דותן: ואתה רוצה בהעתקה הזאת שהקרקע הזאת תהיה כן שלך?

אבי פרחן: כרגע לא.

אבי פרחן: כשיהיה הסכם בין המנהל ובין הקיבוץ אז יהיה שיוך והעברת הקרקע לכול הקיבוץ כמו שנעשה בקיבוצים אחרים.

איתי אהרונסון: בפלמחים האנשים עושים את הפיתוח בעצמם ודואגים לעצמם.

אבי פרחן: כמו בפלמחים.

אבי פרחן: בעוד 5 שנים הרי פלמחים יוצא להפרטה.

עמירה דותן: בוא, העורך דין שהצטרף אלינו.

עמירה דותן: ביקשתי ממנו כי יש לנו סוגיה משפטית שבעטיה ביקשתי ראש משפטי טוב כמו עורך הדין של הוועדה תומר.

עמירה דותן: אז זה לא הסוגיה הזאת.

עמירה דותן: אני רוצה לשאול איך אנחנו מתקדמים איתי?

עמירה דותן: אתה רוצה לשבת עם אבי אחר כך?

איתי אהרונסון: אני בשמחה אשב תמיד.

זאב אלקין: יכול להיות אם זה ביום פרסום ברשומות אז יש לך עוד שבוע, עד 3 באוגוסט.

זאב אלקין: לא שזה יעזור הרבה כפי שזה נשמע.

עמירה דותן: כמו שגילינו את זה כאן הרי יכולתם לגלות את זה לא כאן.

עמירה דותן: הרי אם לא היינו מקיימים את הישיבה הזאת זה היה מתדרדר עוד פעם לעוד שבוע, לעוד שבועיים וכו'.

איתי אהרונסון: זה לא עוד שבוע או עוד שבועיים כי הדיווח שקיבלתי מארז זה שזה בימים הקרובים.

עמירה דותן: בסדר, ההרגשה היא, אנחנו יושבים מסביב לשולחן הזה במקום להגיד הנה התקדמנו, אנחנו כל הזמן באותו מקום.

עמירה דותן: הבירוקרטיה פה חוגגת.

איתי אהרונסון: זה לא בירוקרטיה.

איתי אהרונסון: זה כשאני יושב ואומר, חברים, אתם רוצים כמו פלמחים אבל אין לי עסקת קרקע לתת לכם כסף, אז כמו פלמחים אבל בלי כסף, קרי, אתם הולכים להיות חברי קיבוץ ואנחנו תורמים משהו לטובת מבני הציבור בהתאם למפתח המקובל.

איתי אהרונסון: זה בצורה מאוד גסה.

איתי אהרונסון: העניין הוא בזה שזה בצורה לא רק גסה.

איתי אהרונסון: זה לב העניין.

איתי אהרונסון: ואז אומרים לנו, כן ברור.

איתי אהרונסון: כי אנחנו לא מבקשים יותר.

איתי אהרונסון: כי זה בכל זאת, זה נווה ים, זה לא פריפריה.

איתי אהרונסון: אבי הרי נתן פה את הדוגמאות של הישובים היפים שהוקמו אחרי פינוי ימית, פינוי סיני, וכולם ישובי פריפריה, ופה אנחנו מדברים על מרכז הארץ וזה לא אותו דבר.

איתי אהרונסון: ולכן אמרנו, אם הקיבוץ קולט אתכם כחברים אז בשמחה גדולה.

איתי אהרונסון: ואם אתם רוצים תרומה מאיתנו אנחנו ניתן תרומה מאיתנו כמקובל במבני ציבור.

איתי אהרונסון: אבל ברגע שמבקשים מאיתנו מגרש מהוון אנחנו עוסקים בשמאויות של מאות אלפי שקלים שווי של כל מגרש.

איתי אהרונסון: פתאום זה צף ועוד פעם יורד.

איתי אהרונסון: זו הדינמיקה.

איתי אהרונסון: אז נורא קשה לבוא ולומר זו בירוקרטיה.

איתי אהרונסון: זו לא בירוקרטיה.

איתי אהרונסון: הם ככה מבקשים להוביל אותנו.

איתי אהרונסון: אנחנו אומרים, אלה הגדרות, ואומרים לנו, בסדר.

איתי אהרונסון: הכל במסגרת הגדרות.

איתי אהרונסון: ואז פתאום הם משנים את דעתם.

עמירה דותן: ההערה היא חזקה מאוד וצריך לקחת אותה לתשומת לב.

עמירה דותן: יש איזשהם גדרות וגבולות לשני הצדדים.

עמירה דותן: עכשיו כדי באמת להתקדם אני מציעה שתקיימו פגישה, גם עם הבחור הזה שאמור להיות מעודכן כי הוא ליווה את החברים כל הזמן.

עמירה דותן: אבל גם איתך.

עמירה דותן: כדי להבין מה המשמעות אם אני באמת מבין את מה שאמור שם.

אבי פרחן: מילה אחת ברשותך.

אבי פרחן: (א) אני אומר את הרגשתי.

אבי פרחן: יכול להיות שיש גורמים שמנסים שדווקא החוק יעבור ואז כמו שאמרתי בתחילת הדרך הם רוצים שהקבוצה הזאת תיעלם.

אבי פרחן: אני לא רק מציע, אני מבקש מהמנהלת לקבוע ישיבה בהקדם של כולם, לשבת עד שיצא עשן לבן.

אבי פרחן: ובמוקד הזמנים כבוד היושבת ראש.

עמירה דותן: תקיימו ישיבה כמה שיותר מהר.

עמירה דותן: יש גם לוח זמנים של החוק שמחייב אתכם.

עמירה דותן: אז אני מניחה שזה יהיה בתחילת שבוע הבא.

אבי פרחן: ואם צריך אני מבקש מכבוד חברי הכנסת, חבר הכנסת אלקין, להאריך את פרק הזמן הזה, לא לאפשר להם להתחמק מההעתקה הזאת.

עמירה דותן: קודם כל אין פה להתחמק.

עמירה דותן: אני מציעה שנדבר בשפה שתאפשר לנו להתקדם.

עמירה דותן: יש פה לוח זמנים שאומר זאב שזה עד ה-3 באוגוסט או משהו מהסוג הזה, זה אומר שיש פה עשרה ימים, שהבקשה שלך לשבת עד שיצא עשן לבן היא נכונה מאוד.

עמירה דותן: בתוך הדברים האלה צריך לדעת שיש גבולות של מה שמותר ומה שאפשר.

עמירה דותן: ואז צריך להתנהל בתוך הגבולות האלה.

עמירה דותן: סגרנו?

עמירה דותן: איתי?

זאב אלקין: כמה הערות.

זאב אלקין: קודם כל לגבי ההארכה מי שצריך לפנות זה הם.

זאב אלקין: אם המדינה מגיעה למסקנה שהיא צריכה עוד זמן היא צריכה לבקש את זה מוועדת הכספים וצריכה לנמק למה היא לא הספיקה לעשות את זה בזמן שהיה עד עכשיו וגם לבקש תקופה מאוד ברורה ומאוד מוגדרת להסביר למה זאת התקופה.

זאב אלקין: אז אם זה המצב אתם כבר אתמול הייתם צריכים לפנות לוועדת כספים כי עד שהוועדה תקבע ישיבה ועד שתקבלו ארכה של זמן אתם תהפכו לעבריינים ב-3 לאוגוסט.

זאב אלקין: הערה שנייה.

זאב אלקין: אתה כרגע תיארת תהליך שהוא די ברור.

זאב אלקין: הם מדברים ואתם מקבלים שידורים מהשיחות והמסרים האלה.

זאב אלקין: אני חושב שזה תהליך לא נכון.

זאב אלקין: כי אתם לפי החוק מופקדים על לוח הזמנים ולכן אם הייתם בפנים כל העסק הזה באופן קבוע יומיומי.

איתי אהרונסון: אנחנו שם באופן קבוע.

איתי אהרונסון: אלא מה?

איתי אהרונסון: שההסכם הזה הייחוד שלו כמו פלמחים שיש כנראה כימיה טובה.

איתי אהרונסון: כשהאנשים יקלטו כחברים בקיבוץ, קליטה של מישהו כחבר בקיבוץ זה לא יכול להיות עם איזה מתווך שדוחף את הדבר הזה.

איתי אהרונסון: במהות הבסיסית שלו חייב הידברות ישירה.

זאב אלקין: צריך להתעדכן כל יום ולהקפיד על לוח זמנים.

זאב אלקין: לפי מה שאנחנו שומעים זה לא יהיה ב-3 לאוגוסט.

עמירה דותן: יכול להיות.

עמירה דותן: אבל אני אגיד לך מה כן היה.

עמירה דותן: אבי והחבורה בתהליך מסודר ונכון נכנסו לשיתוף פעולה עם הקיבוץ.

עמירה דותן: וזה לא יכול להיות בכפייה.

עמירה דותן: מה שאבי תיאר בתחילת הדברים שלו, גם על החברויות וגם על הערבים המשותפים וגם על הסיורים, זו בנייה של חברות.

זאב אלקין: אבל יש ציפייה מהמנהלת.

עמירה דותן: גם זה ימומש כי ישנו בחור במנהלת שליווה או מלווה את הדברים האלה.

עמירה דותן: הבעיה שלי, אני לא בטוחה שהבחור מהמנהלת הבין את מה שאבי ניסה לומר לו ואני לא בטוחה שהפוך גם כן הובן.

עמירה דותן: כלומר זה בכלל עניין של תקשורת ומהבחינה הזאת, מאחר ואנחנו יודעים שיש לנו עסק עם אדם שהוא יודע מה שהוא רוצה ולא מוותר בקלות כדאי לשבת איתו, כמו שהוא אמר, עד שיצא עשן לבן, ומחליטים כן הולך, לא הולך, ואז הוא יודע איפה הוא עומד ואתם יודעים איפה אתם עומדים.

עמירה דותן: ופה כל יום נוסף הוא לדעתי מיותר.

עמירה דותן: דורון אני ביקשתי מתומר להצטרף אלינו בעיקר בנושאים המשפטיים שהרגשתי שכל אחד מכם אומר דבר מקובל ולא הבנתי איך אפשר לצאת מהפלונטר הזה, אז אם לא קשה לכם תציגו את זה ותומר כמומחה, אני מאוד מודה לו שהוא עוד נמצא כאן, הוא באמת יאיר את עיני כולנו מה אפשר לעשות.

עמירה דותן: בבקשה דורון.

דורון בן שלומי: אנחנו נתחיל עם חזן.

דורון בן שלומי: הסוגיה של חזן, איתי אמר שהוא אמור לבדוק איזו אופציה.

דורון בן שלומי: אחד החסמים המרכזיים של סוגית מזרח לכיש זה המאה חתימות.

דורון בן שלומי: ואז אמרו בגלל שיש בג"ץ אז התושבים לא חותמים למרות שהמנהלת מוכנה להתחייב שמה שייסגר בבג"ץ יהיה מקובל עליה.

דורון בן שלומי: אנחנו אמרנו כן אבל עדיין המתיישבים אומרים שעצם החתימה על כתב ההתחייבות כמו שהוא הוא מרע את מצבם בבג"ץ, מזה הם חוששים, בטח העורך דין שמייצג אותם בבג"ץ יגיד מה שיגיד.

דורון בן שלומי: אנחנו הצענו הצעת פשרה על מנת לנסות לפשר בעניין.

דורון בן שלומי: ולהגיד ככה, האנשים מתחייבים להגיע מה שלא יהיה לפחות במחיר, אנחנו רק לא רוצים לירות לעצמנו ברגל בבג"ץ.

דורון בן שלומי: אז איך נעשה את זה?

דורון בן שלומי: יש החלטת ממשלה אומרת X, יש בג"ץ של המתיישבים אומר Y, מה שייסגר בסוף מקובל על המתיישבים והם משלמים.

דורון בן שלומי: ואז גם בכתב התחייבות היתה הסכמה להחלטת הממשלה.

דורון בן שלומי: אומרים יש החלטת ממשלה ברורה, יש בג"ץ מתיישבים ידוע שהוא כתוב באותו סעיף ובאותה פסקה בכתב התחייבות, זה מה שייסגר בסוף.

דורון בן שלומי: העלינו את ההצעה הזאת כבר לפני כמה חודשים על מנת לשחרר את הפלונטר של הבג"ץ ולא להיתלות בו כדי לעכב את מזרח לכיש.

דורון בן שלומי: מנכ"ל משרד ראש הממשלה נתן באופן עקרוני אור ירוק.

דורון בן שלומי: אנחנו העלינו את זה בישיבה משותפת לפני חודש, איתי אמר שהוא צריך לבדוק.

יוסי פוקס: אני עורך דין יוסי פוקס, מייצג חלק מהמתיישבים במזרח לכיש.

יוסי פוקס: בנושא מחירי המגרשים זה עניין תלוי ועומד בבג"ץ.

יוסי פוקס: זה לא ייקח הרבה זמן להערכתי ככה גם בג"ץ טיפל בזה באופן די מהיר.

יוסי פוקס: מחר מחרתיים, אם ה-60 ימים כלולים, אם הפגרה במניין הימים או לא.

יוסי פוקס: אבל איך שלא נסת

יוסי פוקס: כל על זה או שהם צריכים להשיב עד סוף החודש או עד תחילת ספטמבר.

יוסי פוקס: דיון יהיה בסמוך אחרי הגשת תשובת המדינה.

יוסי פוקס: העניין הוא מאוד פשוט.

יוסי פוקס: בתגובה של המדינה לעתירה הם כתבו שככל שמדובר על תשתיות על ועל עבודות מת"ש הם יתחילו בעבודות בלי תלות במאה חתימות.

יוסי פוקס: אפשר לראות את זה בתגובה המדינה.

יוסי פוקס: אני מפנה את הוועדה לתגובה שלהם בבג"ץ, זה מה שהם אמרו שם.

יוסי פוקס: בשבוע האחרון וזה דווח לנו מפי מי שהשתתף בוועדת שרים לענייני התנתקות, רענן דינור אמר שהוא מקפיא, בגלל שיש עתירה תלויה ועומדת על מחירי המגרשים, הוא מקפיא את כל העבודות במזרח לכיש, גם אותן עבודות מערכתיות שצריכות להתבצע ולטעמי הדבר הזה פוגע בהליך השיפוטי, הוא פוגע בציבור.

יוסי פוקס: אני בא ואומר שהיות וזו ועדה לביקורת המדינה לפני שיורדים לפרטים קטנים אני חושב שהדבר הזה הוא לא תקין והתפקיד של הוועדה לביקורת המדינה זה לבדוק אם הדבר הזה הוא נכון שפתאום כולם בני ערובה בגלל הנושא של מחירי מגרשים.

יוסי פוקס: עניין נוסף, בעניין הכתב התחייבות.

יוסי פוקס: אני לא מכיר אדם שקונה מגרש או בית במדינת ישראל כאשר אומרים לו תשמע המחיר יהיה 150 אלף שקל או 250 אלף שקל.

יוסי פוקס: כי זה מחיר עם ההצמדה.

יוסי פוקס: אבל לא משנה.

יוסי פוקס: תחתום על ההסכם ומה שיהיה המחיר בסוף שנינו מסכימים מה שיהיה המחיר יהיה המחיר.

יוסי פוקס: במילים אחרות בעיני, כתב התחייבות יכול להיחתם וגם המדינה צריכה להבין את זה מיד בסמוך אחרי שיינתן פסק דין.

יוסי פוקס: ידעו מה המחיר, ידעו איזה מתיישבים רוצים לבוא במחיר כפי שרענן דינור התחייב להם, ומי לא רוצה לבוא, כי פתאום זה עלה במאה אלף שקל.

יוסי פוקס: לפי דעתי זה מאוד פשוט.

יוסי פוקס: לטעמי ההתחכמויות והפלפול זה לחץ לא הוגן שמפעילים על המתיישבים.

עמירה דותן: סליחה, אנחנו את הפירושים נשאיר לבתי המשפט.

עמירה דותן: פה אין פירושים.

עמירה דותן: יש רק מציאות.

עמירה דותן: המציאות אומרת מה היום?

עמירה דותן: יש כתב התחייבות שאי אפשר לחתום עליו בגלל?

יוסי פוקס: בגלל שעוד אין מחיר.

עמירה דותן: בגלל שלא חותמים על כתב התחייבות אז בעצם אי אפשר לעשות שום דבר.

יוסי פוקס: לא.

יוסי פוקס: זה פרשנות של המדינה שאנחנו לא מקבלים אותה.

יוסי פוקס: אפשר להתקדם עם עבודות מת"ש.

יוסי פוקס: ההליך התכנוני שעלה למדינה הרבה כסף כמעט הושלם בכל החודשים האחרונים וללא תלות בבג"ץ הזה.

דורון בן שלומי: יוסי אני חייב לתקן אותך.

דורון בן שלומי: אני לא יודע מה כתבו בעתירה.

דורון בן שלומי: החלטת הממשלה אומרת שחתימת המאה הם תנאי לעבודות תשתית.

יוסי פוקס: יש לך אבל אנשים שלא עתרו לבג"ץ שחתמו.

יוסי פוקס: יש לך מאה אנשים.

דורון בן שלומי: החלטת הממשלה אומרת בצורה מאוד ברורה שגם לעבודות אזוריות צריך להיות.

עמירה דותן: חבל שאין לי פה את היועץ המשפטי כדי להבין איפה המחלוקת המשפטית.

עמירה דותן: בואו נראה מה המחלוקת המשפטית שאותה ניסינו לפתור באותה פגישה שבאמת לא היתה פגישה מסודרת של ועדה ולכן אין לה פרוטוקול, שהיו בה שתי אמירות, אחת של העורך דין מירון.

יוסי פוקס: יש שתי אגודות לצורך העניין, עמותות שהן העותרות בעתירה לבג"ץ, זה גבעת חזן וחרוב.

יוסי פוקס: יש עוד ישובים שלא הגישו עתירה לבג"ץ ומנהלים מגעים, חלקם כבר חתמו על כתב התחייבות.

יוסי פוקס: אני בא ואומר דבר פשוט, מעולם וזה לא סביר גם שאלה שעתרו לבג"ץ כי אמרו ייתכן ובמחיר כזה לא נבוא.

עמירה דותן: אני מבקשת שתאמר לי איפה אותה מחלוקת משפטית ביניכם ובין מנהלת סל"ע?

יוסי פוקס: יש פה בעיה כי יש כמה ישובים פה.

יוסי פוקס: למשל בין אמציה ובין המנהלת לא קשור לישוב אחר.

יוסי פוקס: צריך להבין את זה.

יוסי פוקס: גבעת חזן וחרוב אין לנו כרגע מחלוקת על שום דבר.

יוסי פוקס: ברגע וזה יקרה בקרוב, ברגע שבג"ץ יכריע בסוגיית מחירי המגרשים בתוך ימים יש לנו רשימה, בלי עין הרע, באים הרבה אנשים, ייחתמו כתבי ההתחייבות.

יוסי פוקס: אין מחלוקת.

דורון בן שלומי: יוסי אני ניסיתי ואני עדיין רוצה למצות את זה כאן, לנסות להוביל מהלך שיוציא אתה העגלה מהבוץ.

דורון בן שלומי: אמרו להביא מאה חתימות.

דורון בן שלומי: אני כפורום מזרח לכיש, ועד המתיישבים לצורך העניין.

דורון בן שלומי: יש אפשרות שאם אנחנו מביאים כתב התחייבות שבו כתוב יש מחיר ממשלה, יש מחיר שתואם עם המתיישבים בבג"ץ שזה המחיר שהובטח להם, ומה שייסגר בבג"ץ זה מה שישולם על ידי המתיישבים לא כתוספת בסוף אלא בגוף כתב ההתחייבות ונוסחת פשרה שאני ניסיתי להוביל.

דורון בן שלומי: אתה יש לך התנגדות לזה?

יוסי פוקס: זה לא רק אני.

יוסי פוקס: ענית באיזה כובעים?

יוסי פוקס: כובעים של שני ישובים.

יוסי פוקס: יש שני ישובים שהם בעצמם אלה שעתרו, אמציה לא הגישו עתירה לבג"ץ.

יוסי פוקס: יכולים לחתום על כתב התחייבות.

עמירה דותן: תומר שואל את מי אתה מייצג?

יוסי פוקס: תשובה, אמרתי שלוש פעמים את חרוב ואת גבעת חזן שלא יכולות לחתום על כתב התחייבות עד שלא יהיה פסק דין.

יוסי פוקס: זה פשוט.

דורון בן שלומי: אף על פי כן אני שואל שאלה עקרונית משפטית, האם זה אפשרי לעשות את זה על מנת להוציא את העגלה מהבוץ?

איתי אהרונסון: אנחנו יכולים להתייחס רק לשאלה איך תתייחס הממשלה לכתב התחייבות שבו יוסיפו המפונים איזושהי הסתייגות שאומרת, היה וייקבע מחיר אחר אז- - -

דורון בן שלומי: לא.

דורון בן שלומי: שאתה תכתוב.

איתי אהרונסון: לא משנה אם אתה כותב ואני מקבל את זה ואני מתחיל לבצע עבודות זה היינו הך, לא משנה.

איתי אהרונסון: בעניין הזה הצעה כזאת הועלתה.

איתי אהרונסון: היו התנגדויות של הגורמים שבסופו של דבר מקבלים את ההחלטות.

איתי אהרונסון: הרושם היה שאין על זה הסכמה מקיר לקיר שאז הייתי יכול לספר על זה.

איתי אהרונסון: הרוח הכללית שלא אוהבים את זה.

איתי אהרונסון: מצד שני הממשלה לא עמדה בפני המבחן הזה.

איתי אהרונסון: כי עד היום כל הזמן אומרים לנו, טוב אנחנו בכלל לחתום.

איתי אהרונסון: אז זה לא באמת הגיע לאיזשהו דיון רציני כי אף אחד לא בא ואמר אני מוכן לזה.

עמירה דותן: איתי, בפעם האחרונה שישבנו לא און רקורד, אמרנו יש אפשרות כזאת.

עמירה דותן: האם אפשר לבדוק אותה.

איתי אהרונסון: גם בישיבת ועדת השרים האחרונה זה עלה.

איתי אהרונסון: זה עלה אתמול בדיון אצל מנכ"ל משרד השיכון.

איתי אהרונסון: זה עולה כל הזמן.

עמירה דותן: אז ההתחמקות היא מה?

איתי אהרונסון: אין התחמקות.

איתי אהרונסון: הממשלה עסוקה בהמון דברים.

איתי אהרונסון: אם יש פה דבר רציני מיד אנחנו רצים עם זה קדימה.

איתי אהרונסון: אם יהיה דבר רציני אנחנו נגיד, רבותיי חייבים לקבל החלטה.

עמירה דותן: בישיבה האחרונה שהיתה אמרנו יש עניין רציני.

עמירה דותן: אתה מוכן לבדוק את זה ולתת לנו תשובה.

עמירה דותן: כי אם זה רציני אז בוא נקדם את זה.

עמירה דותן: ואם זה לא רציני בוא לא נקדם את זה.

עמירה דותן: עוד אין תשובה בנושא הזה.

איתי אהרונסון: ראשית, אין תשובה בנושא הזה, ושנית, אנחנו מכול האנשים שמסתובבים בשטח קיבלנו כל הזמן אמירות הפוכות שאף אחד לא מעוניין.

איתי אהרונסון: השורה התחתונה, עדיין אין תשובה.

איתי אהרונסון: אחרי אותה ישיבה אנחנו קיבלנו הרבה מאוד שדרים מהשטח שאין אנשים שעומדים מאחורי זה.

אליעזר אורבך: איפה יש לך שדרים?

אליעזר אורבך: תגיב מאיפה זה?

אליעזר אורבך: תחשוף על השולחן.

איתי אהרונסון: חברים אני שמח לשמוע שאתם מעוניינים בזה.

אליעזר אורבך: לא.

אליעזר אורבך: אנחנו לא מעוניינים.

אליעזר אורבך: רוצים להישאר בקרווילות.

איתי אהרונסון: אני שמח לשמוע שאתם מעוניינים באלטרנטיבה שתהיה איזושהי הסתייגות בכתב ההתחייבות.

עמירה דותן: עורך הדין של שני הישובים.

עמירה דותן: היתה לנו שיחה בינינו.

עמירה דותן: אתה היית בתוך השיחה הזאת.

אורי אריאל: אומר העורך דין פה מה שאתה שמעת ואני שמעתי אני מייצג שניים.

כרמל מיכאלי: אני אענה אורי.

כרמל מיכאלי: הוא מייצג את האנשים שיושבים לידו והוא אמר לפני חמש דקות שהוא ממליץ להם לא לחתום עד שתהיה פסיקה בבג"ץ.

כרמל מיכאלי: איתי אומר שהוא מקבל מסרים.

כרמל מיכאלי: זה לא שהוא אומר את זה מהשמיים.

זאב אלקין: אני מנסה להבין, אני עכשיו הולך באותו כיוון.

זאב אלקין: המדינה תוך חודשיים היתה צריכה להציע לאנשי חזן, אמציה קיבלתם 4 חודשים כי שם המצב היה יותר מסובך, גם 4 חודשים תיכף מסתיימים באותו 3 באוגוסט.

איתי אהרונסון: ההצעה הוגשה מזמן שם.

איתי אהרונסון: במזרח לכיש הוגשה ההצעה.

איתי אהרונסון: ההצעה היא החלטת הממשלה.

זאב אלקין: זה לא נכון.

זאב אלקין: כי אם אתה עכשיו אומר שאתה מוכן לבוא לממשלה ולבדוק ניסוח יותר מרוכז לכתב התחייבות זה אומר שאתה מוכן לשנות את תנאי ההצעה.

זאב אלקין: זאת לא הצעה אחרונה.

איתי אהרונסון: אני לא אמרתי שאני מוכן לזה.

איתי אהרונסון: חבר הכנסת המצב הוא כזה, חובה שהיתה מוטלת עליי להגיש הצעה עמדתי בה.

איתי אהרונסון: עמדתי בה הרבה לפני המועד האחרון שהיה צריך לעמוד בזה.

איתי אהרונסון: החוק לא מדבר על הצעה אחרונה.

איתי אהרונסון: אני הגשתי הצעה אחרונה.

איתי אהרונסון: בלוחות הזמנים עמדנו.

זאב אלקין: אני מנסה להבין.

זאב אלקין: ואז מה קרה?

זאב אלקין: אתה הגשת הצעה באיזה תאריך?

איתי אהרונסון: ההצעה הרשמית היא כתב ההתחייבות שמשלים את החלטת הממשלה.

איתי אהרונסון: וזה נותן להם תמונה מלאה.

איתי אהרונסון: הם יודעים בדיוק בפני מה הם ניצבים.

איתי אהרונסון: ככל שאפשר לדעת בשלב הזה.

איתי אהרונסון: יש אי וודאות ובגלל אי הוודאיות אולי אנחנו נמצאים היום איפה שאנחנו נמצאים.

איתי אהרונסון: אנשים רוצים לדעת איפה המגרש שלהם, אני לא יכול להגיד להם איפה המגרש שלהם כי התכנון לא גמור.

איתי אהרונסון: הודאות המירבית שאני יכול לייצר ייצרתי שזה החלטת הממשלה וכתב ההתחייבות.

זאב אלקין: באיזה תאריך בדיוק?

זאב אלקין: זו סוגיה שיש לה משמעות של החוק האם אתם עומדים בחוק או לא והאם הם עומדים בחוק או לא.

זאב אלקין: כי אתה יודע מה החוק אומר?

זאב אלקין: החוק אומר שתוך חודשיים היית צריך להגיש את ההצעה האחרונה הזאת והחוק אומר שאם תוך חודשיים הם לא ענו אז בכלל אין סיפור כזה.

איתי אהרונסון: כתב התחייבות ראשון הועבר אליהם לפני חודשים ומבחינתי הוא האחרון.

זאב אלקין: אני רק לסיכום אגיד איך אני מתרשם.

זאב אלקין: יכול להיות שהוועדה תראה את זה אחרת.

זאב אלקין: אני מתרשם מהעובדה שיש כאן משא ומתן, יש דברים שהמפונים רוצים, הממשלה רוצה לבדוק, רק יש לה עניינים רבים ולכן היא עוד לא התפנתה לכך.

זאב אלקין: למעשה אנחנו בשלב שאין עדיין הצעה אחרונה.

זאב אלקין: אם אנחנו בשלב הזה הממשלה מפרה את החוק.

זאב אלקין: כי החוק הכריח את הממשלה תוך חודשיים להגיש הצעה סופית למפונים.

זאב אלקין: ואז ברגע שזה נעשה מתחיל לתקתק השעון של המפונים, ואם תוך חודשיים הם לא עונים אז כל המסגרות של החוק הזה לא חלות עליהם מעבר לקיצורי חוק תכנון ובנייה.

זאב אלקין: ומהדין ודברים שיש כאן אני רואה שזה לא נעשה.

זאב אלקין: עצם העובדה שלממשלה אין אמירה שבתאריך מסוים ספציפי אנחנו הגשנו הצעה אחרונה, משם אנחנו לא זזים זה מראה איפה אנחנו נמצאים.

איתי אהרונסון: אנחנו עמדנו בזה ועמדנו בלוחות הזמנים.

איתי אהרונסון: חבר הכנסת אלקין, לא ניתן לבוא ולהאשים את הממשלה בזה שהיא נחמדה וגם להגיד בגלל שאת נחמדה את מפרה חוק.

איתי אהרונסון: למה את נחמדה כי נתת הצעה שהיא הצעה סופית מבחינתך ובאו המפונים ואמרו, ראינו ששום דבר סופי הוא לא סופי, גם הסכמים חתומים פתאום באים ומבקשים מאיתנו לפתוח, ובאנו עם הצעה שהיא הצעה המלאה והסופית, ואחרי זה באים ואומרים לנו אנחנו מבקשים שתשפרו פה ושמה, אתה בא ואומר לי אם אתה תשפר- - -

זאב אלקין: עכשיו זה לא נכון, כי אתה יודע כמוני כשהחוק הזה היה בכל תהליכי החקיקה הנושא של נוסח כתב התחייבות היה בתוך המשא ומתן, ומה שאני שומע כרגע שבמקום לשבת עד שיצא עשן לבן ולגמור את הסוגיה הזאת בנושא של נוסח כתב התחייבות יש כאן סוגיות שלא נפתרו והמשא ומתן לא נגמר.

זאב אלקין: זה הטיעון.

זאב אלקין: זה שהחליפו טיוטות מצד לצד זה לא אומר.

איתי אהרונסון: הממשלה באה ואמרה, זה המסמך.

איתי אהרונסון: אחרי שאמרה הממשלה זה המסמך באים המפונים או באים האזרחים המסמך הזה יש קושי לחתום עליו, אולי אתם כממשלה מוכנים פה לשפר, אולי נעשה דיון במשרד האוצר.

איתי אהרונסון: עכשיו העובדה שהממשלה באמת קשובה ורגישה אי אפשר לתפוס אותה ולהגיד לה, את מפרת חוק.

איתי אהרונסון: כי ההצעה של הממשלה היא לא היתה מסמך לא גמור, היא היתה מסמך גמור.

דורון בן שלומי: נמסר כתב התחייבות, לא קיבלו את כל התיקונים שלנו.

דורון בן שלומי: אז הגענו להצעה שהעליתי אותה קודם שבה אני מבקש למחות על זה שלא היתה הצעה רצינית בעניין.

דורון בן שלומי: ישבנו בישיבה, אני העליתי את זה בשיא הרצינות כוועד עם עמירה.

איתי אהרונסון: אחר כך קיבלנו עוד מסרים מעוד אנשים.

עמירה דותן: איתי, אבל ההגינות היתה אמורה להיות שמישהו מתקשר אלי ואומר, עמירה למרות שאמרת כך וכך, זה לא מתקדם לשום כיוון משום שיש פה מסרים כאלה ואחרים.

עמירה דותן: הרי היתה פגישה.

תומר רוזנר: אני אנסה בקצרה למרות שכל היושבים בחדר בקיאים בעובדות הרבה יותר טוב ממני.

תומר רוזנר: נציג ועד המתיישבים אומר אני מוכן לחתום על כתב ההתחייבות בכפוף לכך שהמחיר יהיה או המחיר שאתם קבעתם או המחיר שייקבע בבג"ץ לפי מה שייקבע.

תומר רוזנר: אמירה כזאת נראית לי אמירה מאוד סבירה, שמצד אחד חותמים על התחייבות שבכל מקרה היא תתקיים, זאת אומרת המחיר שייקבע הוא זה שישולם, מצד שני אומרים אנחנו לא רוצים לפגוע בעצמנו במסגרת ההליך המשפטי שאנחנו טוענים שהמחיר שנקבע הוא לא המחיר הנכון.

תומר רוזנר: קשה לי להבין למה הצעה כזאת לא נראית סבירה.

דורון בן שלומי: השאלה שמופנית אליך זה האם זה יפגע במצבם בעתירה לבג"ץ?

זאב אלקין: השאלה היתה אם ההצעה הזאת היא בכלל אפשרית מבחינה משפטית.

זאב אלקין: אומר תומר, בהחלט כן.

עמירה דותן: מה שיפה במה שדורון עושה זה לראות באמת אם אפשר להתקדם.

עמירה דותן: הוא מנסה במשהו לומר איזושהי אמירה סבירה.

עמירה דותן: אומר תומר כעורך דין נראה לי סביר על פניו.

איתי אהרונסון: זה לא סוד שמנהלת סל"ע כגורם שבעניין הזה אין לו סמכות הציע את ההצעה הזאת ראשונה.

איתי אהרונסון: כמו שאמרתי לא מנהלת סל"ע היא הגורם המוסמך.

עמירה דותן: מי כן?

איתי אהרונסון: מנכ"ל משרד ראש הממשלה לצורך העניין, משרד האוצר, נשרד השיכון, הם הגורמים הרלוונטיים.

איתי אהרונסון: כשהיתה ועדת שרים לענייני התנתקות קם אחד המשתתפים וביקש להקל בכתב ההתחייבות.

איתי אהרונסון: אבל הבקשה לא היתה ממוקדת לדבר הזה לכן אני אומר את מה שאני אומר.

איתי אהרונסון: הבקשה אמרה את הדבר הבא.

איתי אהרונסון: מבקשים להקטין את המקדמה, מבקשים לא לשלם את מלוא ה-225 אלף שקל ברגע שהת.

איתי אהרונסון: ב.ע מאושרת, והיה שם עוד איזה סעיף.

איתי אהרונסון: לו הכל היה ממוקד בסעיף הזה אז בודאי שהיו הרבה מאוד גורמים נאלצים לעמוד בפני קבלת החלטה.

איתי אהרונסון: אבל היו 4 סעיפים שהתבקשו שהם כבר לא במסגרת הדיון הזה.

עמירה דותן: שהמתיישבים ביקשו אותם?

איתי אהרונסון: מי שביקש זה נציג משרד השיכון אבל שהביא את זה כאילו בשם אנשים שהוא נפגש באופן שוטף כי זה תפקידו להיפגש איתם באופן שוטף.

עמירה דותן: זה גם מתפקידכם.

איתי אהרונסון: לא.

איתי אהרונסון: החלטת הממשלה מטילה את האחריות על משרד השיכון.

איתי אהרונסון: למנהלת סל"ע היא גורם מאוד אקטיבי פה אבל האחריות היא על משרד השיכון.

עמירה דותן: עדי ווהב ממשרד הבינוי והשיכון, תוכל אולי להאיר את עינינו בסוגיה המסתורית הזו.

עדי ווהב: כן.

עדי ווהב: אני רוצה לדייק.

עדי ווהב: אתמול היה דיון במשרד הבינוי והשיכון דיון עומק, מזרח לכיש, איך אפשר באמת לקדם את הדברים כדי לראות מתי הדיירים מקבלים מפתח הביתה.

עדי ווהב: יש המון פלונטרים בהחלטת הממשלה שהיה צריך לפתור אותם.

עדי ווהב: אחד הדברים שעלו לדיון זו באמת הסוגיה שעלתה פה.

עדי ווהב: האם יש בעיה, ופנה מנכ"ל משרד הבינוי והשיכון אל צביה שמעון ואמר לה, אני מבקש ממך, אם יש ברשות

עדי ווהב: כם אפשרות לקדם כי זה הסכם ראשוני רזה שיכלול כמה סעיפים בין היתר את הסעיף הזה שדובר עליו, שידוע שיש בג"ץ והצדדים מתחיבים לכבד אותו.

עדי ווהב: מה שיפסק ייפסק.

עדי ווהב: מה זה יאפשר לנו?

עדי ווהב: הוא בא מאורינטציה אחרת כדי שנפרוץ את המעגלים שבה החלטת ממשלה ונוכל לענות למה שאומר פוקס לגבי הקווי מת"ש וקווי הולכה ותשתיות שטח, כל התקציבים הגדולים, וזה יאפשר לנו לעשות מספור כמה תושבים יש לנו כדי לעמוד בהחלטת הממשלה על אותו מאה מינימום.

עדי ווהב: ולמפות את המתיישבים איפה כל אחד מיועד להיות.

עדי ווהב: זה יכול להיות פריצת דרך.

עדי ווהב: קודם כל למען הדיוק זה עלה בעניין הזה והתשובה היתה לא חד משמעית.

עמירה דותן: איתי אתה אומר בעצם משרד השיכון אחראי.

עמירה דותן: משרד השיכון אומר אני רוצה לשמוע מה צביה אומרת וצביה אומרת לא, אז עכשיו איך הוא יכול להיות אחראי.

איתי אהרונסון: זה בדיוק מה שרציתי לומר.

איתי אהרונסון: עדי לא הבין את הדברים.

איתי אהרונסון: צביה באה ואמרה, תראו הסיטואציה שנמצאת בפניה שאני לא מבינה מה הולך פה.

איתי אהרונסון: אני באופן אישי המלצתי לא למהר עם הדבר הזה למרות שאני זו שהצעתי את זה ראשונה.

איתי אהרונסון: היא אמרה, זה לא סמכותי, עזוב אותי.

עמירה דותן: מאחר והיא לא שחקנית בעניין הזה ואתם השחקנים הראשיים החלטתכם היא זאת שקובעת.

איתי אהרונסון: זה לא מנהלת סל"ע קודם כל.

איתי אהרונסון: הגורמים הרלוונטים מנכ"ל משרד ראש הממשלה.

איתי אהרונסון: אני לא מייצג אותו.

איתי אהרונסון: לא ידעתי שהנקודה הזו הולכת להתחדד.

איתי אהרונסון: לא קיבלנו סדר יום בכלל.

עמירה דותן: אם עדי אומר אנחנו כמשרד השיכון מוכנים ללכת על זה זה פותר לנו כמה פלונטרים.

איתי אהרונסון: מי שצריך לאשר בסופו של דבר לאשר את הדבר הזה זה מנכ"ל משרד ראש הממשלה.

עדי ווהב: כדאי שאנשים פה ידעו בדיוק כי אנחנו יכולים להתגבר פה על המון דברים בדרך לצמצם לוחות זמנים כדי להתחיל בעבודות פיתוח.

עדי ווהב: לעניין הזה יש השפעות רוחב חיוביות.

עדי ווהב: (א) זה יכול לשמש כבסיס מצוין להתקדם עם ההסכמים כל מה שצריך לעשות איתם ברקע עם סל"ע.

עדי ווהב: מעבר לתקציבים הרגילים שלנו לתקציבי פיתוח יש דברים שהם בכלל לא סוגיות של סל"ע, כמו חרוב למשל.

עדי ווהב: אנחנו מחר בבוקר יכולים להקים אותו.

עדי ווהב: וכל העניין הזה שאנחנו לא מסוגלים לפרוץ את הדרך בעניין הזה שמה שייפסק בבג"ץ נכבד, תוקע אותנו בהמון מישורים אחרים.

עמירה דותן: אנחנו ביום רביעי הוזמנו לשולחן עגול אצל רענן דינור.

עמירה דותן: הנושא הוא מפוני גוש קטיף.

עמירה דותן: לאור השיחה הזאת כאן, נושא אחד שכבר עלה גם על ידי משרד השיכון וגם על ידי סל"ע וכמובן על ידי המתיישבים, אנחנו מבקשים שיעלה בדיון הזה של יום רביעי הוא הנושא הזה.

עמירה דותן: אני כבר אומרת לכם.

איתי אהרונסון: הייתי מציע לנצל את הסוגיה המשפטית כי אני חשבתי שהסוגיה המשפטית לא הולכת להתחייב גם כלפי מה שאמרנו שנבדוק ואחרי זה קרה מה שקרה.

איתי אהרונסון: האם באמת כפי שתופסים את זה חלק מהאנשים אם הם יחתמו על כתב ההתחייבות עם ההסתייגות האם זה מרע את מצבם בעתירה או שזה לא מרע את מצבם בעתירה.

איתי אהרונסון: אני שמחתי לשמוע שיש כזה דיון.

יוסי פוקס: רציתי לשאול את תומר שאלה אחת.

יוסי פוקס: יש לי בשני הישובים האלה, חרוב וגבעת חזן, סך הכול כמאתיים אנשים רשומים, התיישבות במקום.

יוסי פוקס: הרבה מהם לא זכאים אגב.

יוסי פוקס: גם חרוב הם לא זכאים, לא קשורי ם למנהלת והרבה מהם לא זכאים והם על סמך 148 אלף שקל נרשמו.

יוסי פוקס: מבחינתם השאלה עוד מאה אלף שקל האלה לגבי חלק מהם תכריע אם הם באים לאזור להתגורר או לא.

יוסי פוקס: עכשיו אני שואל אותך כיועץ משפטי של הוועדה, האם היית מייעץ להם לקבל מראש את מה שייקבע בבג"ץ כאשר מראש הם הגיעו ל-150 אלף שקל.

יוסי פוקס: אין להם עוד מאה אלף שקל לזוג צעיר לשים על השולחן, לכן מה שאמרת יותר קל לגבי זכאים, אבל לגבי לא זכאים, שוב כשחרוב זה כל הישוב.

דורון בן שלומי: הנושא הנוסף הוא אמציה.

דורון בן שלומי: התקבל כמו שכתוב בחוק הצעה להסכם התיישבות וגם אמציה היה אמור להיות 4 חודשים, מה שהועבר לאמציה זה הסכם עקרונות שמותנה ב-10 גורמים ממשלתיים מבחינתי הוא לא הסכם.

דורון בן שלומי: כי גם אם אני מסכים מחר הוא יכול להגיד לי ההוא לא מסכים, זה לא הסכם.

דורון בן שלומי: זה מותנה במנהל, זה מותנה במועצה, אז זה לא הצעה להסכם.

דורון בן שלומי: למשל הם אומרים כל ההסכם מותנה באישור מנהל.

דורון בן שלומי: כל ההסכם מותנה באישור המועצה, כל ההסכם מותנה באישור משרד החקלאות.

איתי אהרונסון: תגיד כן.

תומר רוזנר: אם אני מבין את החוק שבו מדובר ההצעה צריכה להיות מטעם הממשלה אחרי שהיא מקבלת את כל האישורים שמבחינתה צריכים לקבל.

תומר רוזנר: ההצעה להתיישבות היתה צריכה להיות הצעה שבחתימת נציג המתיישבים עליה הופכת להיות הסכם מחייב לשני הצדדים.

תומר רוזנר: זה לא מה שהוצע לכם.

תומר רוזנר: מה שהוצע לכם זה הסכם מותנה.

דורון בן שלומי: אמרנו לאנשים, אתם רוצים שנביא אישורים, תגידו לנו בעל פה זה הכיוון, נרוץ נתחיל לאסוף את האישורים.

דורון בן שלומי: לא נתחיל לאסוף אישורים על משהו שאתם לא רוצים.

דורון בן שלומי: המסמך אוחז 8 עמודים, הוא לא אוחז שורה אחת.

תומר רוזנר: העקרונות שבהסכם.

תומר רוזנר: עזוב את האישורים כרגע בצד.

תומר רוזנר: העקרונות לגבי הישוב, מה יהיה בו, איך יהיה, אתם התייחסתם אליהם?

דורון בן שלומי: אנחנו כרגע מתייחסים לזה רק בנושאים פנימיים.

דורון בן שלומי: יש לנו גם על פי החוק 60 יום להתייחס לעניין.

דורון בן שלומי: אנחנו כרגע עוד לא פנינו למנהלת סל"ע.

דורון בן שלומי: אנחנו לא מחוייבים.

דורון בן שלומי: חזרו בהם מהסכם העקרונות שנתנו לנו, חזרו בהם משלוש הבטחות שנתנו לנו במנהלת סל"ע בדיונים רשמיים.

דורון בן שלומי: הם כותבים אחר כך לא היה סיכום.

דורון בן שלומי: לשאלתי אתמול בוועדה לפניות הציבור, איפה הפרוטוקולים?

דורון בן שלומי: כי אני הוצאתי פרוטוקולים עם סיכום.

דורון בן שלומי: הם לא הוציאו פרוטוקול לישיבה.

דורון בן שלומי: אני אומר סיכמנו ואתם לא עומדים בזה.

דורון בן שלומי: הם אומרים, לא היה סיכום.

תומר רוזנר: כרגע הציעו לך נייר שאומר העקרונות ההסכם שאנחנו מציעים לכם הם א,ב, ג, ד, וכתוב בה' שכל הדבר הזה מותנה.

תומר רוזנר: תתעלם מה'.

תומר רוזנר: בישוב יהיו 3 תחנות אוטובוס, והוא יהיה ככה וככה.

תומר רוזנר: זה דברים שנראים לכם או שיש לכם השגות עליהם?

דורון בן שלומי: בוודאי שיש לנו השגות.

תומר רוזנר: יש לכם השגות.

תומר רוזנר: אז הסכם העקרונות אני מודיע למנהלת סל"ע לא מקובל על המתיישבים.

זאב אלקין: זאת ההנחה ואז המדינה מפרה את החוק.

זאב אלקין: כי הייתי צריכה תוך חודשיים.

עמירה דותן: זה מאיים.

עמירה דותן: הסיפא של תומר, אני לא יודעת אם שמעתם, שברגע שישנן השגות אז בעצם לא הוצעה לכם הצעה.

תומר רוזנר: לא.

תומר רוזנר: לא.

תומר רוזנר: הסיבה שלא הוצעה להם הצעת הסכם מלאה לפי מה שצריך בחוק נובעת מזה שיש בה התניות.

תומר רוזנר: ברגע שההצעה היא מותנית זאת לא הצעה.

אורי אריאל: היתה שיחה קשה עם צביה הבוקר בעקבות הוועדה לפניות ציבור אתמול.

אורי אריאל: אני הסברתי לה.

אורי אריאל: אני אומר לכם שאני חש, אני בשיא הזהירות אומר, אתם לא מבינים למרות כל השנים וכל המאמצים הכנים והאמיתיים.

אורי אריאל: למה אני אומר לך את זה?

אורי אריאל: כי כשאתה מסביר שהממשלה מאוד עסוקה ולכן ההצעה שהיא לא מגובשת עדיין, נשאל את אפרת כנציגת המנהל, אני מרגיש שאתם לא מבינים.

דורון בן שלומי: הנושא הוא כתב ויתור.

דורון בן שלומי: אני אבקש מאילנה להציג את זה.

איתי אהרונסון: אני מבקש שיירשם לפרוטוקול שהניתוח המשפטי של היועץ המשפטי לא מקובל עלינו לחלוטין.

אילנה בן שושן: באמציה המתיישבים נדרשים לחתום על כתב ויתור.

אילנה בן שושן: אגודה שיתופית קטיף הגישה תביעה למנהלת סל"ע בעניין של נחלות נוספות שהיא טוענת שמגיעה לה עליהם פיצוי כספי.

אילנה בן שושן: התביעה הזאת הוגשה למנהלת סל"ע.

אילנה בן שושן: היא נדחתה.

אילנה בן שושן: תלויה ועומדת.

אילנה בן שושן: כרגע נמצאים חלק מחברי קטיף, לא כולם, חלק שמיועדים להגיע לאמציה נדרשים לחתום על כתב ויתור לפיו הם מוותרים על אותה תביעה שתלויה ועומדת בבית משפט.

אילנה בן שושן: זה כתנאי להתקדם בסיפור אמציה.

אילנה בן שושן: אנחנו חושבים שהדרישה הזאת היא דרישה לא חוקית.

אילנה בן שושן: יש פה אילוץ.

אילנה בן שושן: אנחנו רוצים להוציא את העגלה מהבוץ ומוכנים לחתום על כתב ויתור, אבל גם פה דרשנו לחתום על כתב הויתור הזה בתנאי שאנחנו מגיעים להסכמה עם נוסח שמקובל גם עלינו, גם על מנהלת סל"ע, שלא תהיה אפליה לרעה בינינו לבין מתיישבים אחרים שכן יקבלו.

אילנה בן שושן: מה הם אומרים?

אילנה בן שושן: אתם לא יכולים לקבל גם קרקע באמציה וגם פיצוי כספי עבור הנחלות שקטיף תובעים.

אילנה בן שושן: אנחנו אומרים, בסדר, בתנאי שכך יהיה עם כולם.

אילנה בן שושן: לא תהיה פה שום אפליה לרעה בינינו לבין ישובים אחרים.

אילנה בן שושן: זה מה שביקשנו להוסיף לכתב הוויתור.

אילנה בן שושן: ישבנו עם מנהלת סל"ע.

אילנה בן שושן: הגענו להסכמה למעשה בנושא הזה.

אילנה בן שושן: אחרי ההסכמה הזאת התקשר עורך דין איתי אהרונסון ואמר, הוא לא יודע לנסח כזה נוסח.

איתי אהרונסון: יש הבדל גדול מהותי בין מצב שבו באה הממשלה ואומרת, ברור שעיקרון השוויון, אוי ואבוי אם מישהו חושב אחרת, ובין שבכתב הוויתור כותב המוותר את הדבר הבא: אני מוותר על התביעה של 13 וחצי מיליון שקל כי הרי אני מקבל קרקע חלופית, אבל היה ואני אחשוב שלמישהו אחר נתת גם קרקע וגם פיצוי בגין הקרקע ואני חושב שיש פה פגיעה בעיקרון השוויון אז הוויתור שלי לא יחול.

איתי אהרונסון: זה דבר שאנחנו לא יכולים לחיות איתו ככתב ויתור.

איתי אהרונסון: או שמקבלים קרקע חקלאית או שמקבלים פיצוי בגין קרקע חקלאית.

איתי אהרונסון: אנחנו אומרים את זה לכולם, אנחנו אומרים את זה גם לאנשי קטיף.

עמירה דותן: תומר שואל מה רוצים לדעת ממנו?

דורון בן שלומי: אני אגיד לך.

דורון בן שלומי: עבור התביעה הזו, תביעת 13 וחצי המיליון, ועדת הזכאות של המנהלת החזירה תשובה שלילית.

דורון בן שלומי: לא מגיע.

דורון בן שלומי: עכשיו אנשי קטיף אומרים, אנחנו לא רוצים לוותר על הזכות להגיע לבית משפט אם לא נגיע מול המנהלת.

דורון בן שלומי: הרי המנהלת כבר אמרה את דברה.

דורון בן שלומי: היא אמרה בצורה ברורה ומפורשת.

דורון בן שלומי: יש החלטה.

דורון בן שלומי: לקח שנה להחלטה אבל יש החלטה.

דורון בן שלומי: אומרים אנשי קטיף, אנחנו לא מוכנים לחתום היום ויתור שבשום אופן ובשום צד לא נוכל לפנות לבית משפט.

דורון בן שלומי: אומרים למנהלת, אם בסוף בית המשפט יכריע שכן מגיע, בית המשפט יש לו פחות אחריות ציבורית ממשרד ראש הממשלה?

תומר רוזנר: זה אומר שכבר יש תביעה.

דורון בן שלומי: יש החלטה על התביעה, זה האגודה הישנה.

דורון בן שלומי: כשאנחנו היום באים לחתום על הסכם התיישבות אומרים לנו, על האגודה הישנה תחתמו הסכם ויתור.

דורון בן שלומי: אנחנו לא רוצים לחתום על הסכם ויתור.

דורון בן שלומי: יש לנו זכות טבעית לערער שם.

דורון בן שלומי: הם אומרים כל עוד לא ייגמר שם כל ההליך בבית משפט, לא יודע, שלוש או ארבע או חמש שנים, נחכה.

דורון בן שלומי: אם באמת שמה ייפסק שלא מגיע לכם אז נחתום אתכם.

דורון בן שלומי: אנחנו אומרים בואו נקדים את ההחלטה להיום.

דורון בן שלומי: בוא נהוון את ההחלטה.

דורון בן שלומי: חשוב לציין הקבוצה מתחלקת לשניים.

דורון בן שלומי: יש חלק שני שבכל מקרה ממשיך בתביעה.

דורון בן שלומי: יש 22 חברים, 13 הם פה, 9 ממשיכים בכל מקרה בתביעה.

דורון בן שלומי: אמרנו ככה, אם בית המשפט יחליט עוד ארבע שנים שלא מגיע, אז אין שאלה, נגמרה השאלה.

דורון בן שלומי: אם הוא יחליט שכן מגיע להם אנחנו לא רוצים להיות מופלים לרעה היום.

תומר רוזנר: אי אפשר לפסוח על שני הסעיפים.

תומר רוזנר: או שאתה מוותר או שאתה לא מוותר.

תומר רוזנר: אי אפשר להגיד ויתור אבל אולי לא.

אילנה בן שושן: אני לא רוצה לוותר.

תומר רוזנר: אם את לא רוצה לוותר אז תשלמי את המחיר.

תומר רוזנר: אז גם למעשה מה שאת אומרת, אני רוצה ליהנות מהתוצאות.

אילנה בן שושן: רציתי לוותר אבל מכריחים אותי לוותר בסדר.

תומר רוזנר: אני לא מתייחס כרגע לשאלה אם רשאים לבקש ממך את כתב הוויתור או לא.

אילנה בן שושן: זאת שאלה בפני עצמה שאולי עליה צריך לקיים את הדיון המקדים לשאלה הניסוחית.

תומר רוזנר: זאת שאלה אחרת.

תומר רוזנר: בהנחה שיש סמכות לדרוש את כתב הוויתור אז או שמוותרים או שלא מוותרים.

תומר רוזנר: אי אפשר לוותר ולא לוותר בעת ובעונה אחת.

אילנה בן שושן: בעניין הזה גם מנהלת סל"ע הסכימה איתנו שהיא לא חושבת שיש מקום לעשות אפליה בינינו ובין אחרים.

אילנה בן שושן: זאת אומרת אם מחר בבוקר למישהו אחר היא תיתן לו בלי לדרוש חתימה על כתב ויתור, היא תיתן לו גם קרקע וגם את זכות התביעה לא ייתכן שתהיה אפליה בעניין הזה.

אילנה בן שושן: זאת הדרישה שלי.

אילנה בן שושן: עכשיו הם מסכימים לזה.

תומר רוזנר: בוודאי שלא מתקבל על הדעת שמחלק מהמתיישבים ידרשו כתב ויתור ומחלקם לא.

תומר רוזנר: הדרישה או שהיא תהיה מכולם או שהיא תהיה מאף אחד.

דורון בן שלומי: לא לכולם יש בני ערובה.

דורון בן שלומי: אנחנו בני ערובה כי זה מותנה במגורים שלנו.

דורון בן שלומי: במקומות אחרים זה לא מותנה במגורים.

דורון בן שלומי: לכן הם הולכים, בונים את הבית, ובמקביל מגישים תביעה גם אם זה ייקח שלוש או ארבע שנים.

דורון בן שלומי: אצלנו זה תנאי.

תומר רוזנר: אני לא מבין.

תומר רוזנר: ומהם לא ביקשו כתב ויתור?

דורון בן שלומי: לא.

דורון בן שלומי: ביקשו, הם לא מסכימים.

דורון בן שלומי: חברת הכנסת דותן מכירה את זה לפני ולפנים.

דורון בן שלומי: כבר שמעה את הטיעונים.

דורון בן שלומי: מושב קטיף הגיש תביעה בגין קרקע חקלאית שהיתה לו בגוש.

דורון בן שלומי: הם אמרו, על פי החוק מגיע פיצוי בגין נחלה 135 אלף שקלים.

דורון בן שלומי: היו במושב 22 חברים אבל היה תקן תיאורטי של משרד החקלאות של מאה נחלות.

דורון בן שלומי: אנחנו תובעים בגין מאה נחלות ולא בגין 22 חברים שהיו במושב.

דורון בן שלומי: אמרנו להם, תשמעו, אתם לא שונים משום מושב עובדים אחר, ועדת הזכאות קבעה, מגיע לכם הפיצוי של 135 אלף שקל ונחלה ל-22 אנשים.

תומר רוזנר: לא קיבלו את זה.

תומר רוזנר: הגישו תביעה.

דורון בן שלומי: הם רוצים לערער או ערערו, אני כבר לא זוכר אם ערערו או לא.

דורון בן שלומי: בכל אופן הם בוודאי רוצים לשמור את הטענה הזאת.

דורון בן שלומי: ובמקביל באים 13 חברים מבין 22 החברים של המושב השיתופי ואומרים, אנחנו רוצים העתקה קהילתית שמסגרתה אנחנו נקבל קרקע חקלאית במקום הקרקע שהיתה לנו בגוש.

דורון בן שלומי: אמרנו להם, תשמעו חברים, אבל לא היתה לכם קרקע חקלאית בגוש, הקרקע היתה של האגודה, לא שלכם.

דורון בן שלומי: הם אומרים, היינו חברים במושב שיתופי, תיתן לה את הקרקע במקום לאגודה.

דורון בן שלומי: אמרנו, אין בעיה.

דורון בן שלומי: אנחנו מסכימים לתת לכם קרקע חקלאית, לרכוש עבורכם לפי איזשהם כללים לרכוש לכם קרקע חקלאית כאילו הקרקע היתה שלכם, אבל אנחנו דורשים כיוון שאתם 13 חברים מתוך 22 חברים שתוותרו על 13 חלקי 22 מהתביעה לפיצוי בגין קרקע חקלאית תהא אשר תהא.

דורון בן שלומי: כלומר על מנת שלא תעמדו במצב שאתם מקבלים פיצוי בגין קרקע חקלאית וגם מקבלים קרקע חקלאית.

דורון בן שלומי: אחד מהשניים.

דורון בן שלומי: כך קובעת גם אותה החלטה שמכוחה אני ארכוש עבורם את הקרקע החקלאית.

דורון בן שלומי: אמרו, לא, אנחנו מוכנים לוותר על 135 אלף שקל כפול 13 משפחות אבל היתרה שזה אותו פער תיאורטי בין האיוש בפועל לבין הנחלות אנחנו לא מוכנים לוותר.

דורון בן שלומי: אמרנו, חברים אתם לא יכולים לתבוע פיצוי בגין קרקע חקלאית וגם קרקע חקלאית.

דורון בן שלומי: אתם תידרשו לוותר.

דורון בן שלומי: סופו של סיפור שהם באו ואמרו, בסדר, אנחנו נסכים לוותר ובלבד שבמסגרת הוויתור היה ואותן תשע משפחות למשל, היה ותאשר להן לקבל גם קרקע חקלאית לפי הכללים האלו, שמכוחם אני רוכש עבורם קרקע חקלאית וגם להמשיך בתביעה לפיצוי בגין קרקע חקלאית אני רוצה ליהנות מזה באותה מידה.

דורון בן שלומי: אמרתי, חברים, אני לא נותן את זה לאף אחד.

דורון בן שלומי: אני לא מבין את ההיגיון בזה שגם תובעים בגין קרקע חקלאית וגם פיצוי.

תומר רוזנר: מה שהם אומרים פה נשמע לי מאוד סביר.

תומר רוזנר: הוא אומר, אם אתה תיכנס לאותו הסדר שנכנסת איתם, עם מישהו אחר, בכל זאת לא תדרוש ממנו כתב ויתור.

דורון בן שלומי: חשבתי על זה ואמרתי שיש פער בין העיקרון שברור שהוא חל על המדינה ובין מה המשמעות שמנסחים את זה.

דורון בן שלומי: אני אחדד את זה.

דורון בן שלומי: במקביל לקבוצה של קטיף ישנה קבוצה שמאוד דומים לאנשי קטיף, אמנם הם לא הגישו תביעה ולפי מה שהם אמרו לנו אין להם חשיבה שמגיע להם הפיצוי הזה, קבוצה מעצמונה.

דורון בן שלומי: גם עצמונה היה מושב שיתופי כמו קטיף.

דורון בן שלומי: ואנשי עצמונה גם היו 22 משפחות.

דורון בן שלומי: כעשר הלכו לחלוצית 4.

דורון בן שלומי: חלוצית 4 זה שונה מקטיף בגלל המיקום המאוד פריפריאלי של חלוצית 4 ישנה החלטת ממשלה על הקמת ישוב החלוציות, במסגרתה כל מי שמגיע יכול לקבל נחלה עם קרקע חקלאית של 80 דונם.

דורון בן שלומי: גם אתה ואני אם לא היה לנו נחלה אחרת יכול להיות שאם נהיה מספיק נחמדים ומספיק מתאימים לקהילה והקהילה תקבל אותנו נוכל לקבל שם נחלה ממנהל מקרקעי ישראל, עם קרקע חקלאית של 80 דונם.

דורון בן שלומי: במקרה הזה באנו ואמרנו, לא יכול להיות שאדם מכפר סבא או מרעננה או מכל מקום בישראל יכול לקבל נחלה ומאנשי עצמונה נבקש ויתור על התביעה בגין הקרקע החקלאית.

דורון בן שלומי: כי הרי אין התנייה.

דורון בן שלומי: לכן השוויון פה לא חל.

תומר רוזנר: בהנחה שיש סמכות לבקש כתב ויתור אני לא נכנס לשאלה הזאת.

תומר רוזנר: בהנחה שיש סמכות כזאת, אומרים לך אנחנו מוכנים לחתום על כתב ויתור ובתנאי שאם אתה תציע הסדר דומה, לא מדברים על הסדרים שאתה מציע לכל עם ישראל לקבל נחלה בחינם בגליל.

תומר רוזנר: יש החלטות ממשלה שונות ומשונות שנותנות כל מיני עידודי קרקע.

תומר רוזנר: הסדר דומה שנובע מההסדר הזה.

תומר רוזנר: אז גם ממנו אתה לא תדרוש כתב ויתור.

תומר רוזנר: אם הוא מקבל קרקע בגלל שיש לו דוד באמריקה והדוד באמריקה נתן לו את הקרקע הזאת אז ברור שזה לא רלוונטי.

דורון בן שלומי: והעמדה שלי שאני לא מוכן להותיר בידי בית המשפט את הפרשנות, או בידי המפונה את הפרשנות בשאלה כי בידיו הכוח להגיד הוויתור לא חל.

דורון בן שלומי: בידי המפונה הכוח להחליט למה זה דומה ולמה זה לא דומה.

תומר רוזנר: בסדר.

תומר רוזנר: אפשר למקד את הדברים בצורה מאוד ברורה ומדויקת.

עמירה דותן: מה אתה מציע לנו לעשות בעניין?

עמירה דותן: לחזור לדון בזה?

עמירה דותן: לעשות ישיבה רק של עורכי דין?

עמירה דותן: אנחנו רוצים לעזור לאנשים להתקדם כי יש פה כמה דברים שאפשר יהיה להתיר.

תומר רוזנר: אולי כדאי למצוא מישהו שידייק בדברים.

תומר רוזנר: אני מבין גם את מה שאומר עורך דין אהרונסון.

תומר רוזנר: הוא אומר, אני לא רוצה להיות במצב של סיכון שיפרשו איזשהו הסדר קרקעות אחר שמבחינתי לא דומה אבל הוא נובע מטעמים אחרים, שיפרשו אותו שכאילו הוא דומה.

תומר רוזנר: אז בסדר.

תומר רוזנר: אני מבין את הטענה וצריך לתת לה תשובה.

תומר רוזנר: אבל אפשר לתת לה תשובה.

עמירה דותן: אז מה אתה מציע לנו כוועדת משנה, לעשות על זה דיון רק של עורכי הדין?

תומר רוזנר: אני לא חושב שאנחנו יכולים לתת פה שירותים משפטיים מהסוג הזה.

תומר רוזנר: אבל אם יש פער בין עורכי הדין של שני הצדדים אז אולי למצוא מישהו במשרד המשפטים או במנהל.

עמירה דותן: אז לערב את המדינה בדרגים אחרים.

תומר רוזנר: כדי שיתנו פתרון.

תומר רוזנר: כי זה באמת עניין ששני הצדדים צודקים פה ואפשר למצוא לו פתרון.

אורי אריאל: אם המדינה לא תדע לתת לזה עדיפות ויכול להיות שהיא לא יודעת כי כל שר בא ואומר, זה עדיף וזה עדיף.

אורי אריאל: בסוף המנהל לא יודע מה עדיף כי אין ראש ממשלה שמנחה.

אורי אריאל: למה להביא כל מיני הצעות ולדון עליהם אם המתיישבים לא קיבלו.

אורי אריאל: אי אפשר ככה.

אורי אריאל: זה לא היה בגירוש ככה.

אורי אריאל: בניסיון לתת פתרונות צריך להביא את זה למקום אחר לגמרי.

אורי אריאל: אין לי טענה כלפיכם.

אורי אריאל: אתם חיים על זה.

אורי אריאל: נעלה את זה ביום רביעי כפי שעמירה אמרה.

אורי אריאל: אני חושב שהבעיה לא אחת.

אורי אריאל: זו בעיה של המדינה כולל של רענן עצמו שעסוק באלף ואחד דברים.

אורי אריאל: כל העולם יושב לו על גבו.

אורי אריאל: גם הוא יש לו.

אורי אריאל: למרות שהוא השקיע הרבה זמן.

אורי אריאל: אני יודע בסוף גם הוא יש לו, לא יכול.

אורי אריאל: אנחנו נצטרך לרכז את כל הנושאים שלא נפתרים ויש כאלה, לא כל כך הרבה אבל יש.

אורי אריאל: יש כאלה שמתקדמים.

אורי אריאל: צריך להמשיך ולעשות אותם בדרך של חקיקה.

אורי אריאל: אנחנו מתייחסים להחלטת ממשלה ואי אפשר שלא, שאומרת מאה מתיישבים פה.

אורי אריאל: זה לא פרשת שבוע.

אורי אריאל: אני אומר לך בדקתי הבוקר, לא כתוב.

אורי אריאל: בסדר, תואיל הממשלה, הכול תקוע.

אורי אריאל: תואיל הממשלה לפעול יחד איתנו או בלעדינו.

אורי אריאל: אולי צריך להוריד את המגבלה.

אורי אריאל: הרי כולם הבינו שהגיעו מתיישבים לשם.

אורי אריאל: זה לא שהם באמת חושבים שבסוף יישארו 15 מתיישבים.

אורי אריאל: השקיעו מטע של 20 מיליון שקל, הגיעו 15 מתיישבים.

אורי אריאל: כל מתיישב עולה מיליון שקל, איך נעשה?

אורי אריאל: אין אף אחד ממשה פלד ממשרד השיכון דרך המנהל אף אחד לא חושב ככה.

אורי אריאל: אבל החליטו.

אורי אריאל: והאוצר מתעקש.

אורי אריאל: האוצר יודע למה הוא מתעקש.

אורי אריאל: בינתיים כסף לא יוצא.

אורי אריאל: עשרות מיליוני שקלים, עוברים לשנה הבאה בתזרים, יוצא לכל הרוחות.

אורי אריאל: הרי מישהו יכול לבוא ולהגיד לממשלה, מחר ביום ראשון מחליטים אין מגבלה.

אורי אריאל: 20 משפחות.

אורי אריאל: כל מספר טוב.

אורי אריאל: אפשר להגיד גם 400 דרך אגב.

אורי אריאל: לא יודע מאיפה נולד מאה.

אורי אריאל: גם זה פתרון.

אורי אריאל: צריך פה קצת לשנות את כללי המשחק.

אורי אריאל: חברים אנחנו לא נצא מזה.

אורי אריאל: מה יצא למישהו מהעניין הזה?

אורי אריאל: מה יצא?

עמירה דותן: אני חושבת שזה רעיון יפה.

עמירה דותן: אנחנו נסכם בינינו את הדברים.

עמירה דותן: שתיים, שלוש נקודות עקרוניות ראשוניות ואיתן נלך לשולחן עגול אבל יש לנו עוד, אני רוצה לסגור את הנושא של חפץ חיים.

איתי אהרונסון: רציתי רק להבהיר בתשובה לחבר הכנסת אריאל, קודם כל בהסכמה לדבריו, עם העיקרון אני מסכים.

איתי אהרונסון: עם העיקרון שבאמת זה בראש סדרי העדיפויות ורבים בממשלה מסכימים ואם עלה מדברים שאני אמרתי או מדברים שנאמרו בכלל בחדר כאילו הפקידים עסוקים ולכן הם לא מטפלים, כשאני אמרתי דבר בהקשר הזה מה שהתכוונתי לומר זה את הדבר הבא, סיטואציה שבה אנחנו יושבים מול המפונים ואנחנו לא מקבלים תשובות ברורות היא סיטואציה שאני לא אלך עם שאלות תיאורטיות לפקידות, אני אלך עם שאלות קונקרטיות על דברים רציניים שהם כבר מגובשים.

איתי אהרונסון: דרך אגב גיבוש זה לא גיבוש מלא.

אורי אריאל: אתה חושב שהסכם לא של המנהלת של מישהו אחר עם שש התניות בסיסיות, לא בשוליים של משהו קטן, הם כן צריכים להתייחס ברצינות?

אורי אריאל: הזמן שלהם לא פחות יקר.

איתי אהרונסון: אני מציע שאפילו נשב ביחד לא הרבה זמן ונעבור על הנקודות העיקריות של העקרונות שהותוו שמה.

איתי אהרונסון: נדרש אישור ממשרד החקלאות ליצירת תקן גם של נחלה וגם של מספר נחלות.

איתי אהרונסון: נדרש אישור ממנהל מקרקעי ישראל לפי סעיף 85 להיבט הזה ונציבות המים להיבט הזה.

אורי אריאל: נניח שאומרים לך כן.

אורי אריאל: אני אומר לך כל מה שכתבת, תביא עכשיו את הנייר, חותם פה, שלושה בעלי זכות חתימה, חותמת, מה שאתה רוצה, הסכם, מה שאתה רוצה.

אורי אריאל: אתה הולך, יבואו בעוד חצי שנה, יבוא יוסי ישי עם היועצת המשפטית שלו ויגיד לך אי אפשר.

איתי אהרונסון: לא.

איתי אהרונסון: לא.

איתי אהרונסון: אני מבקש, אני מתחנן והתחננתי בפני דורון יותר מפעם אחת.

איתי אהרונסון: דורון תעמיד אותי בפני הבעיה.

איתי אהרונסון: תגיד לי מסכים עכשיו.

איתי אהרונסון: אמרתי לו, תביא לי מאה חותמים עם הסתייגות ועכשיו אני אלך לפקידות.

דורון בן שלומי: אני הגשתי לך בקשה לפני חודש, לא התייחסת אליה.

איתי אהרונסון: לו זה המצב שהיום דורון אומר לי כן, אני בבעיה.

איתי אהרונסון: ואם זה לוקח לי חצי שנה אז יש הרבה ביקורות על הממשלה למה זה לוקח חצי שנה.

אורי אריאל: אני אומר לך דורון נתן לך תשובה חיובית.

אורי אריאל: אמרת לי אוקיי.

אורי אריאל: העמדת אותי במבחן.

אורי אריאל: עכשיו אני ארוץ.

אורי אריאל: ויכול להיות שבשני דברים בסיסיים מהשש התשובה תהיה שלילית כי זה לא בידך.

אורי אריאל: מה אתה רוצה שהם יעשו עכשיו?

אורי אריאל: עברה חצי שנה.

איתי אהרונסון: לא חצי שנה.

איתי אהרונסון: תוך שבועיים, תוך חודש.

אורי אריאל: אצלנו נהוג להגיד "בלי נדר" על כל דבר, במציאות שאני מכיר לא תקבל תשובה סופית חלוטה סגורה מאף אחד תוך שבועיים.

איתי אהרונסון: אבל אז הייתי יושב פה נבוך.

איתי אהרונסון: השאלה היא שאלה תיאורטית.

זאב אלקין: לא.

זאב אלקין: היא לא תיאורטית.

זאב אלקין: אומר לך כאן תומר שההצעה שאתה העברת היא לא יכולה להיחשב הצעה לחתימה על הסכם התיישבות.

איתי אהרונסון: אני חולק על זה.

עמירה דותן: אני רוצה לדבר רגע אחד על חפץ חיים.

עמירה דותן: יש פה מישהו מחפץ חיים?

עמירה דותן: דורון?

דורון בן שלומי: לא.

דורון בן שלומי: אמרנו שאנחנו לא מזמינים אנשים כי אנחנו יודעים שמול גני טל העסק גמור, מול הקיבוץ חפץ חיים.

עמירה דותן: בישיבה הקודמת אמרנו שזה יהיה שבועיים ועבר חודש וחצי כבר.

איתי אהרונסון: היום פגשתי את העורך דין של חפץ חיים, הוא נתן לי להבין שהנקודה שפתוחה מול חפץ חיים שקשורה למיסוי כך או כך היא תיגמר תוך זמן קצר, הכדור אצלם לא אצלנו כרגע.

איתי אהרונסון: אבל היא תיגמר תוך זמן קצר.

איתי אהרונסון: יש נקודה נוספת.

איתי אהרונסון: שש משפחות מסתבר שיכול להיות ולא נוכל.

איתי אהרונסון: אנחנו סיכמנו במהלך המשא ומתן שההסכם מנוסח והמשא ומתן מנוהל על בסיס ההנחה שכול 65 המשפחות שעברו יהיו להם נחלות יהיו זכאיות וגם יחתמו על ההסכם.

איתי אהרונסון: מסתמן כרגע שעד שש משפחות יהיה איתן בעיה.

איתי אהרונסון: אז אנחנו הסכמנו על זה שאנחנו נתקן את ההסכם ואנחנו עובדים על זה כרגע ותוך זמן קצר יהיה תיקון, שיאפשר לנו לחתום על ההסכם עם 59 משפחות ולתת לשש משפחות זמן נוסף לפתור את הבעיות שלהם.

עמירה דותן: זו דינמיקה יפה ואתה אומר תוך זמן קצר ייגמר הנושא בתוך הקיבוץ.

איתי אהרונסון: אני לא יודע אם זכויות המים יעכב את החתימה.

איתי אהרונסון: הם מתנים את החתימה שלהם בפתרון זכויות המים?

עמית פורת: למיטב ידיעתי כן.

איתי אהרונסון: אני לא יודע אם זה יעכב את החתימה.

איתי אהרונסון: "מקורות" לאחרונה באה ואמרה, אנחנו דורשים מהחקלאים לשלם עבור זכויות מים.

איתי אהרונסון: יש להם שיטה שהם גובים פעם אחת מכל חקלאי עבור זכויות מים ואחרי זה גם אם הוא משתמש בזה במקום אחר התשלום כבר נזקף על החשבון.

איתי אהרונסון: זאת אומרת לא צריך לשלם את זה כל פעם מחדש.

איתי אהרונסון: פתאום באו ואמרו לחקלאים שהשתמשו במים והיה להם מים, פתאום באו ואמרו להם "מקורות" חברים אתם צריכים לשלם עבור זכויות המים.

איתי אהרונסון: הדבר הזה בטיפול כרגע.

אורי אריאל: כמה זה בערך לחקלאי?

איתי אהרונסון: אני לא יודע.

איתי אהרונסון: אבל כנראה שזה לא כסף קטן.

איתי אהרונסון: זו דרישה חדשה יחסית של מקורות.

איתי אהרונסון: הדבר הזה בטיפול במשרד החקלאות.

איתי אהרונסון: הרבה גורמים מטפלים בזה.

איתי אהרונסון: נקבעה אצלנו ישיבה בעניין הזה בשביל לנסות לקבל החלטות לכאן או לכאן.

איתי אהרונסון: אני לא ברור אם גני טל יבואו ויגידו עד שהבעיות האלה לא ייפתרו אנחנו לא חותמים, כי לא כתבנו בשום מקום שהם צריכים לשלם על זה.

איתי אהרונסון: גם לא כתבנו את ההיפך.

איתי אהרונסון: יכול להיות בכלל שהדרישה היא לא חוקית.

איתי אהרונסון: זה עוד לא ברור בכלל איפה זה עומד.

איתי אהרונסון: אז אנחנו מקווים שזה ייחתם והסוגיה הזאת תיפתר תוך כדי תנועה, ועד שהם יגמרו את החממות כבר הסוגיה תיפתר וזה לא יכנס כתנאי נוסף מבחינתם לחתימה.

איתי אהרונסון: אני לא יודע איפה זה עומד מבחינתם.

עמירה דותן: השקט הזה מסביר את הסיכום של הישיבה.

עמירה דותן: גם הלם וגם אלם.

עמירה דותן: אני רוצה להגיד לכם אני לא מקנאה בכם מנהלת סל"ע.

עמירה דותן: אני באמת לא מקנאה בכם.

עמירה דותן: אתם בין הפטיש לבין הסדן.

עמירה דותן: לפחות האנשים שיושבים פה אני מלאת הערכה אליהם.

עמירה דותן: באמת.

עמירה דותן: עם כל הלב.

עמירה דותן: בעיקר על היושר והכנות.

עמירה דותן: חוץ מהצ'ופצ'יק האחרון שאני לא מבינה איך הוא נשמט לנו.

עמירה דותן: הנושא שאתה אמרת שאתה הולך לבדוק את ההסכמה הזאת.

איתי אהרונסון: זה עלה בוועדת שרים.

איתי אהרונסון: אין לי תשובה עדיין פורמלית סופית.

איתי אהרונסון: זה בבדיקה.

עמירה דותן: אני חושבת שבאמת אנחנו צריכים לשנות את כללי המשחק.

עמירה דותן: לכן בשבוע הבא יש לנו שתי פגישות.

עמירה דותן: אחת שמשום מה רענן חזר ליזום את הרעיון של שולחן עגול שאנחנו מבקשים אותו כל הזמן שאנחנו נמצאים פה.

עמירה דותן: זה בא מיוזמתו אז אני מקווה מאוד לראות את זה כדבר חיובי ואני חושבת שאורי צדק לגמרי שאליו ניקח את הנושאים העקרוניים של שינוי הדרך בה אנחנו מתייחסים כי בדרך הזאת אנחנו לא יכולים להמשיך, והדבר הנוסף היא באמת אותה ועדת חקירה שהיא תבדוק את כל ההתנהלות, לא מבחינת אדם אחד או ישות אחת צודקת והאחרת לא, אלא באמת היא תאיר מבחינה זאת את הבירוקרטיה, את הסמכויות, את עבודת הידיים, איך מתייחסים לקהילה שניתקו אותה, האם באותו אופן שמתייחסים לקהילה אחרת שעוברת ממקום למקום, או כמוני שאני רוצה להצטרף לאיזשהו ישוב.

עמירה דותן: שאלות גם עקרוניות וגם אמיתיות כי אני יודעת שהמדינה משקיעה הרבה מאוד כסף והתוצאות הן לדאבוני הרב גם מעטות וגם איטיות.

עמירה דותן: וזה חבל מאוד.

עמירה דותן: ולכן אני חוזרת ואומרת, אני מודה לכם מנהלת סל"ע לפחות איתי וחברים שאתם מלווים אותנו.

עמירה דותן: לא מקנאה בכם בכלל.

עמירה דותן: ודאי שלא מקנאה במתיישבים.

עמירה דותן: ממש לא מקנאה ואני חדורת הצדעה לכם שאתם לא מוותרים.

עמירה דותן: תודה רבה לחבריי.

עמירה דותן: גם למנהלת וגם לחברים מהישובים, יום חמישי הוא לא יום כנסת ואני רוצה לומר גם לוועדה שמתכנסת וגם לחברים שהגיעו באמת יש פה המון רצון לעזור ולסייע וביחד ננצח.